text:
Jadwal Kereta Api
Jadwal lengkap kereta api se-Indonesia, berlaku mulai 1 Juni 2014
Jadwal lengkap kereta api di Pulau Jawa
Jadwal KA Aji Saka (Lempuyangan – Kutoarjo)
Jadwal KA Argo Bromo Anggrek (Surabaya Pasar Turi – Jakarta Gambir)
Jadwal KA Argo Dwipangga (Solo Balapan – Jakarta Gambir)
Jadwal KA Argo Jati (Cirebon – Jakarta Gambir)
Jadwal KA Argo Lawu (Solo Balapan – Jakarta Gambir)
Jadwal KA Argo Muria (Semarang Tawang – Jakarta Gambir)
Jadwal Argo Parahyangan (Bandung – Gambir/Jakarta Kota)
Jadwal KA Argo Sindoro (Semarang Tawang – Jakarta Gambir)
Jadwal KA Argo Willis (Bandung – Surabaya Gubeng)
Jadwal KA Bangunkarta (Jakarta Gambir – Surabaya Gubeng)
Jadwal KA Bengawan (Purwosari – Tanjung Priuk)
Jadwal KA Bima (Malang – Jakarta Gambir)
Jadwal KA Bogowonto (Lempuyangan – Pasar Senen)
Jadwal KA Brantas (Kediri – Tanjung Priok)
Jadwal KA Lokal Cibatu (Cibatu – Purwakarta)
Jadwal KA Cirebon Ekspres (Tegal – Cirebon – Gambir)
Jadwal KA Ciremai Ekspres (Bandung – Cirebon)
Jadwal KA Fajar Utama Yogyakarta (Yogyakarta – Pasar Senen)
Jadwal KA Fajar/Senja Utama Semarang ( Pasar Senen – Semarang Tawang)
Jadwal KA Gajahwong (Lempuyangan – Pasar Senen)
Jadwal KA Gajayana (Malang – Jakarta Gambir)
Jadwal KA Gayabaru (Surabaya Gubeng – Jakarta Kota)
Jadwal KA Gumarang (Surabaya Pasar Turi – Jakarta Kota)
Jadwal KA Harina (Bandung – Semarang Tawang – Surabaya Pasar Turi)
Jadwal KA Kahuripan (Kiaracondong – Kediri)
Jadwal KA Kamandaka (Purwokerto Semarang Tawang)
Jadwal KA Kertajaya (Tanjung Priok – Surabaya Pasar Turi)
Jadwal KA Krakatau Ekspress (Merak – Pasar Senen – Kediri)
Jadwal KA Kutojaya Selatan (Kiaracondong – Kutoarjo)
Jadwal KA Kutojaya Utara (Kutoarjo – Pasar Senen)
Jadwal KA Lodaya (Bandung – Solo Balapan)
Jadwal KA Logawa (Purwokerto – Jember)
Jadwal KA Majapahit (Malang - Pasar Senen)
Jadwal KA Malabar (Bandung – Malang)
Jadwal KA Malioboro Ekspres (Malang – Yogyakarta)
Jadwal KA Menoreh (Pasar Senen – Semarang Tawang)
Jadwal KA Matarmaja (Malang – Jakarta Pasar Senen)
Jadwal KA Mutiara Timur (Surabaya Gubeng – Banyuwangi)
Jadwal KA Mutiara Selatan (Bandung – Surabaya Gubeng)
Jadwal KA Pasundan (Kiaracondong – Surabaya Gubeng)
Jadwal KA Pekalongan Ekspress (Semarang Tawang – Pekalongan)
Jadwal KA Probowangi (Surabaya Kota – Banyuwangi)
Jadwal KA Progo (Lempuyangan – Pasar Senen)
Jadwal KA Purwojaya (Cilacap – Gambir)
Jadwal KA Sancaka (Yogyakarta – Surabaya Gubeng)
Jadwal KA Sarangan (Surabaya Gubeng – Madiun)
Jadwal KA Sawunggalih (Kutoarjo – Pasar Senen)
Jadwal KA Sembrani (Pasar Turi – Gambir)
Jadwal KA Senja Utama Solo (Solo Balapan – Pasar Senen)
Jadwal KA Senja Utama Yogyakarta (Yogyakarta – Pasar Senen)
Jadwal KA Serayu (Jakarta Kota – Kiaracondong – Purwokerto)
Jadwal KA Sidomukti (Yogyakarta – Solo)
Jadwal KA Siliwang – Pangrango (Bogor Cianjur Sukabumi)
Jadwal KA Sri Tanjung (Banyuwangi – Lempuyangan)
Jadwal KA Taksaka (Yogyakarta – Jakarta Gambir)
Jadwal KA Tawang Alun (Banyuwangi Baru – Malang Kota Lama)
Jadwal KA Tawang Jaya (Jakarta Pasar Senen – Semarang Poncol)
Jadwal KA Tegal Arum (Tegal – Jakarta Kota)
Jadwal KA Tegal Ekspress (Tegal – Pasar Senen)
Jadwal KA Turangga (Bandung – Surabaya Gubeng)
Pulau Sumatera
Jadwal KA Putri Deli (Medan – Tanjung Balai)
Jadwal KA Rajabasa (Tanjung Karang – Kertapati)
Jadwal KA Serelo (Kertapati – Lubuk Linggau)
Jadwal KA Siantar Ekspress (Medan – Siantar)
Jadwal KA Sibinuang ( Padang – Pariaman)
Jadwal KA Sindang Marga (Kertapati – Lubuk Linggau)
Jadwal KA Sribilah (Medan – Rantau Prapat)
Jadwal KA Sriwijaya (Tanjung Karang – Kertapati)
*Untuk harga dan ketersediaan tiket, silahkan akses situs tiket.com
-
Pesan Tiket online
Test


c: text/html

text:
Kakawihan
- Artikel atawa bagian artikel ieu jigana leuwih loyog dipindahkeun ka Wikisource
Kaulinan Urang Lembur Atawa Kakawihan Barudak (Kenging Ganjar Kurnia)
Ngahaja dijudulan maké « atawa », sabab asa acan aya kasapogodosan ngeunaan istilah. Lamun disebut kaulinan, kapan loba ogé kaulinan anu séjén saperti panggal, sérmen, galah, ucing sumput, jsb, ; pon kitu deui lamun dijudulan kakawihan wungkul, loba ogé kakawihan anu séjénna. Tapi palebah kakawihan anu ieu mah rada khas, sabab lamun ditilik-diantarana aya hubungan antara kaulinan jeung kakawihan. Kukituna, judul ana rada pas mah sigana kaulinan budak lembur anu dikawihan (sok sanajan kanyataanana teu kabéh kakawihan aya kauliananana). Tapi pikeun arguméntasi mah, kakawihan ogé bisa dianggap kaulinan. Istilah kaulinan urang lembur ogé sigana mah anyar (pertengahan taun genep puluhan), sabada ieu « kaulinan » dibawa ka panggung (dijadikeun tongtonan) utamana ku Departemen Kesenian Unpad (aya ogé anu nyebutkeun digali ku Studiklub Teater Bandung/STB) ogé ku Damas.
Naon anu ditulis dihandap ieu, sagemblengna hasil tina ingetan, hasil nengetan para senior di Depkes Unpad manggung (teu kingsi prak sorangan) dina pertengahan taun tujuh puluhan. Biasana lamun aya acara di Unpad atawa di Fakultas Pertanian, sok sanajan geus pada lalulus, arinyana sok kaul. Nya dina kasempetan éta sok pareng merhatikeun (bari jeung teu kungsi dicatet). Ku kituna lamun loba kekecapan anu salah ; katambah lamun ditilik-ditilik dina éta kakawihan téh loba ogé kekecapan anu teu jelas pihartieunana, neda dihapunten. Atuh ka anu uninga, aya kasempetan pikeun ngoréksi atawa ngoméan. Saenyana lamun aya anu leukeun mah, tiasa dicék deui ka aranjeuna anu kantos manggungkeun ieu kaulinan urang lembur, diantawisna ka kang Ekik Barkah, kang Oman, kang Epih, kang Ia, kang Abdurachman, kang Zahir Zahri. Sadaya kakawihan téh teu aya judulan, minangka anu disebut judul téh nyaéta baris kahiji tina lagu.
Interpretasi
Neuleuman eusi rumpaka, aya sababaraha hala nu narik pikeun bisa diinterpretasi :
1. Kakawihan mangrupa alat anu digunakeun ku masyarakat, sangkan naon anu aya dina gerentes haténa teu kaharti ku batur anu aya di luar komunitasna (bahasa sandi). Contona, lagu ambil-ambilan bisa jadi aya patula-patalina jeung kondisi urang sunda harita anu rék dijadikeun kuli (meureun dijjieunna dina jaman penjajahan) ; nu matak basa aya anu rék diambil, dijieun manrupa-rpa alesan.
Jaleuleu ja. Lagu ieu téh cenah dijieun dina mangsa tatar Sunda diserang ku Mataram. Lagu « jaleuleu ja » aya anu nyurahan siga kieu :
Jaleuleu ja ( aya Jawa)
Atulak tu ja éman - gog (Nitah ka jang Eman lamun aya Jawa kudu nyadiakeun tulak (keur panakol) sarta nagog – pasang kuda-kuda, hartina kudu siap-siap)
Seureuh leuweung - bay (seureuh leuweung téh biasa ogé disebut gebay, bentukna siga taméng – kukituna lamun aya Jawa, salian ti kudu siap téh – nagog – téa, ogé nyiapkeun taméng)
Jambé kolot - bug (jambé kolot téh di Sunda mah disebut jebug – jadi lamun musuh datang – kudu digebug)
Ucing katinggang songsong - Ngék (ngagebugna nepi ka siga ucing katinggang songsong – ngék ……………….)
Ayang-ayang gung. Lagu ieu nyaritakeun masyarakat di hiji wilayah anu sahéng (Ayang-ayang gung Gung goongna ramé) nyaritakeun kalakuan pamingpinna nyaéta ménak Wastanu nu jadi wadana. Pangna diaromongkeun téh kusabab kalakuanana olo-olo (naha manéh kitu – tukang olo-olo), giruk -- ruket (ngabalad jeung kumpeni). Tujuanana mah taya lian sangkan bisa naék pangkat – sanajan bari jeung (kalakuan kitu téh) goréng. Ninggali wadana anu kitu petana, saenyana rahayat ngaharepkeun dalem – tapi dalem ogé sarua misleukna (lNgantos kang jeung dalem, Lempa lempi lempong, Ngadu pipi jeung nu ompong) Ngeunaan jalan ka batawi ngemplong bisa dihartikeun yén pamingpin jaman baheula ogé leuwih oriéntasi ka luhur alias ka batawi.
Ningningnang – ningnang dot em dot blem. Ieu gé nyaritakeun kalakuan dalem anu misleuk, ari dongkap ka hiji wilayah sok dipapag ku bajidoran, tidinya teras tutunjuk « kembang malati ». Kalakuan saperti kitu ku masyarakat disarebutna « adu gandék raja belang «
Néng nang néng prak. Lagu ieu mah ngagambarkeun kuwu pedit kariaan (sigana juragan kuwu téh janggotan kawas embé). Susuguhna ogé kapan lauk bilatung, kéjona – kéjo gandrung.
Truk-truk brung. Lamun kalakuan kuwu, wadana, dalem saperti anu disebutkeun di luhur, tong anéh lamun rahayatna malarat. Bayangkeun waé, sarubak-rubakna/sapanjang-panjangna buntut lutung, tuluy dikenyang-kenyang barudak, mangkaning salawé widak. Ceuk bahasa ayeuna mah kaayaan kitu téh ngagambarkeun silih bagi kamiskinan (shared poverty).
Ehon bérod. Lagu ieu siganana nyaritakeun mata-mata anu nyamur jadi tukang oncom. Disebut mata-mata téh sabab sok « comél ka nu gélo » (bisa jadi pamaréntahan walanda atawa jepang, kukituna lamun aya tukang oncom ngaliwat, rahayat kudu ati-ati ngomong (trung-trung-trung kohkol alarm).
Pacublek cublek uang, ngajakan rahayat pikeun motong « kerbau péndék » (Jepang) jeung motong « kerbau tinggi »(walanda) ; sedengkeun anu tinggina jemblang-jemblung mah taya lian tentara Gurkha.
2. Ngagambarkeun kaayaan. Lamun analisa di luhur bener, kakawihan téh bisa jadi dijieunna patula-patali jeung hiji kajadian (aya faktor waktu). Contona, jaleuleu dikira-kira jaman Dipati Ukur, Ehon berod dijieun dina jaman penjajahan, nya kitu ogé ayang-ayang gung. Tina lalaguan ogé, urang bisa ninggali kalakuan bangsa Cina dina jaman penjajahan. Kapan waktu si Roji meuli paku, ku babah teu dibéré, malahan pokna téh mata sia. Palebah dieu urang ogé bisa ngakurkeun jeung sajarah, utamana posisi Cina dina Jepang anu sigana mah meunang posisi khusus (dai nippon nu kawasa).
3. Ngaramalkeun ka hareup. Waktu Sukarno tibeubeut tina kalunguhanana, anu kababawa téh lain ngan ukur manéhna, tapi ogé anték-antékna. Ninggali kaayaan kieu aya nu nyarita, cenah « oray bungka » – baca Bung Karno téh jadi kanyataan, kabeh anu nutur-nutur (dipandeuri) Bung Karno kalaut.
4. Ulin kecap. Dina lagu éhon bérod, bangbang kalima – lima gobang, santri maan dodol katinggali padalisan anu tungtung dijadikeun padalisan anyar.
5. Kaulinan dina hiji kaayaan, contona dina ojok-ojok uang – aung, ojok ata iti.
6. Heureuy biasa, saperti dina pérépét jengkol , cingcangkeling, disurung ungkug-ungkugan (bulu irung digelungan, bulu kéléh dilélépét)
Panutup Catur
Analisa di luhur éstuning dipapantes. Dina sababaraha hal ngan saukur interpretasi, leres jeung henteu na mah kedah digali ku ahlina (sanés pagawéan insinyur pertanian sapertos pribados). Tapi kalah kumaha ogé ieu téh kabeungharan urang sunda.
Daptar eusi
- 1 Rupa-Rupa Kakawihan
- 1.1 Ambil - Ambilan
- 1.2 Jaleuleuja
- 1.3 Dongdang Mayang
- 1.4 Truk truk brung
- 1.5 IV.
- 1.6 V.
- 1.7 VI.
- 1.8 VII.
- 1.9 IX.
- 1.10 Pérépét Jengkol
- 1.11 XI.
- 1.12 XII
- 1.13 XIII
- 1.14 XIV
- 1.15 Oray - Orayan
- 1.16 XVII.
- 1.17 XVIII.
- 1.18 Cingcangkeling
- 1.19 Ayang - Ayang Gung
- 1.20 XXI.
- 1.21 Bang Kalima Lima Gobang
- 1.22 XXIII
- 1.23 Sasalimpetan
- 1.24 Sursér - Sursér
- 1.25 XXVI
- 1.26 Cang Ucang Anggé
- 1.27 Héhéotan
- 1.28 Trang - Trang Koléntrang
Rupa-Rupa Kakawihan[édit | sunting sumber]
Ambil - Ambilan[édit | sunting sumber]
Ambil ambilan turugtug hayam samantu
euweuh nu diambil kabeh ge budak pahatu
Pahatu ge bae'
purah nutu purah ngéjo
purah ngasakan baligo
purah calik dina lampit
purah tunggu pipir leuit
nyerieun sukuna
kacugak ku kaliage
aya ubarna
urat guling sampurnage
tigunting nyocolan dage
geura dahar sangu bodas
beasna meunang ngahidas
lauk cai meunang mais
angeun taleus pencok hiris
Jaleuleuja[édit | sunting sumber]
- Jaleuleuja
- Atulak tu ja éman
- gog
- Seureuh leuweung
- bay
- Jambé kolot
- bug
- Ucing katinggang songsong
- ngék
Dongdang Mayang[édit | sunting sumber]
Pamikul adeg-adeg
Bujang lanjang ti kidul sing araced
Truk truk brung[édit | sunting sumber]
Truk truk brung
Truk tru brak
Buntut lutung panjang rubak
Dikenyang-kenyang barudak
Barudak salawé widak
Nyèd eng – nyed eng
Nyed nyed eng
Nyed- nyed eng
IV.[édit | sunting sumber]
Ningningnang-ningnang
Dot em dot blem
Dalem sumping dor bajidor
Tutunjuk kembang malati
Laole ole obong
Terongna ting belenong
Ngadu pipi jeung nu ompong
Adu riri silih pinyong ( ?)
Inyong-inyong mas muria
Adu gandék raja belang
V.[édit | sunting sumber]
Néngnang néng prak
Térélék embé janggotan
Pa kuwu kariaan
Laukna lauk bilatung
Kéjona kéjo gandrung
Trangtrung bedog buntung
Trungtrang bedog rompang
Hét hét embé janggotan
Kélék monyét héhéotan
Badubanglpak dug blem
VI.[édit | sunting sumber]
Pacublek-cublek uang
Uangnya manggulenténg
Butata – butiti
Padati wara – wiri
Tangsi nona
Tangsi tuan
Ka teluk bungbung
Pok érah (2x)
Si Sidin mau kawin
Potong kerbau péndék
Potong kerbau tinggi
Tingginya jemblang – jemblung
Ta eem
Ta eem
Ta em – ta em – ta em
VII.[édit | sunting sumber]
Sakentrung – sakentrung
Paré hawara di huma
Ditutuna lisung kai (pondok ?)
Trung dung trung dung éng (2x)
Sakentrung taligung
Pécik pécang
Tété tulak
Tété wondo
Dalem surak raja sono
Kalisanga domblé
Kacang diraraweuy
Tembus kénéh
Dodol sana, dodol sini
Cir kuciplek, doli doéng
IX.[édit | sunting sumber]
Endeuk-eundeukan lagoni
Meunang peucang sahiji +
Leupas deui ku nini -
Beunang deui ku aki +
Leupas deui ku ninina nini nini -
Beunang deui ku akina aki-aki +
Leupas deui ku ninina ninina ninina nini nini -
Beunang deui ku akina akina akina akina aki-aki +
Leupas deui ku ninina ninina ninina ninina ninina ninina nini nini -
Beunang deui ku akina akina akina akina akina akina akina akina aki-aki
Pérépét Jengkol[édit | sunting sumber]
Pérépét jengkol jajahean
Kadempet kohkol jejeretean
Eh jaja eh jaja eh jaja eh jaja
XI.[édit | sunting sumber]
Ehon bérod (3x)
Roda sapi buntung
Tunggir hayam bikang
Kangkung sisi gawir
Wira dagang oncom
Comél ka nu gélo
Lodong kosong ngentrung
Trung trung trung kohkol alarm
XII[édit | sunting sumber]
Santri maan dodol
Doléwak nincak waduk
Duka waduk saha
Haneut kénéh pisan
(balik deui kana santri maan dodol
kitu jeung kitu waé bulak balik)
XIII[édit | sunting sumber]
Bubulaoan
Si semar maling gunting
Guntingna kabulaoan
Ta eem te eem
Sidakep bari balem
XIV[édit | sunting sumber]
- Ojok – ojok uang aung
- Ngarorojok nu disaung
- Ojok-ojok undar andur
- Ngarojok nu keur tandur
- Ojok-ojok umbet-ambét
- Ngarojok nu ngarambét
- Ojok-ojok uat-aut
- Ngarojok nu dibuat
- Ojok – ojok ata utu
- Ngarorojok nu keur nutu
- Ojok-ojok unggang anggéng
- Ngarojok nu keur nonggéng
- Ojok-ojok ucad aced
- Ngorojok nu aced-acedan
Oray - Orayan[édit | sunting sumber]
- Oray-orayan luar leor mapay sawahEntong ka sawah parena keur sedeng beukah
Oray-orayan luar leor mapay kebon
Entong ka kebon loba barudak keur ngangon
Mending ge teuleum
Di leuwi loba nu mandi
Saha anu mandi
Anu mandina pandeuri
Hok..hok..hok...
XVII.[édit | sunting sumber]
- Bubur beureum
- Sabrang wétan
- Kurawed angked
- Blep
XVIII.[édit | sunting sumber]
- Si roji meuli paku
- Ku babah teu dibéré
- Pokna mata sia
- Dai nippon nu kawasa
Cingcangkeling[édit | sunting sumber]
Cingcangkeling manuk cingkleung cindeten
Blos ka kolong bapa satar buleneng
Ayang - Ayang Gung[édit | sunting sumber]
- Ayang-ayang gung
- Gung goongna ramé
- Ménak ti Wastanu
- Nu jadi wadana
- Naha manéh kitu
- Tukang olo-olo
- Loba anu giruk
- Ruket jeung Kumpeni
- Niat jadi pangkat
- Katon kagoréngan
- Ngantos Kangjeng Dalem
- Lempa lempi lempong
- Ngadu pipi jeung nu ompong
- Jalan ka Batawi ngemplong
XXI.[édit | sunting sumber]
- Disurung ungkug-ungkugan
- Diséréd jéjérétéan
- Bulu irung digelungan
- Bulu kélék dilélépét
Bang Kalima Lima Gobang[édit | sunting sumber]
- Bang kalima lima gobang (bang)
- Bangkong di tengah sawah (wah)
- Wahéy tukang bajigur (gur)
- Guru sakola désa (sa)
- Saban poé ngajar (jar)
- Jarum paranti ngaput (put)
- Putri nu gareulis (lis)
- Lisung kadua halu (lu)
- Luhur kapal udara (ra)
- Ragrag di Jakarta (ta)
- Taun tujuh hiji (ji)
- Haji rék ka Mekkah (kah)
- Kahar tujuh rébu (bu)
- Buah meunang ngala (la)
- Lauk meunang nyobék (bék)
- Béker meunang muter (ter)
- Terus ka Cikampék (pék)
- Pékna dagang kalam (lam)
- Lampu eujeung damar (mar)
- Mari kuéh hoho (ho)
- Hotél panglédangan (ngan)
- Ngantos Kangjeng Dalem (lem)
- Lempa lempi lempong
- Ngadu pipi jeung nu ompong
XXIII[édit | sunting sumber]
Kalongking (2x)
Bapa sia
Utah ngising
Cecewok dina pependil
Sasalimpetan[édit | sunting sumber]
- Sasalimpetan
- Jajahan aing nu panjang (hey! hey!)
- Saha nu panjang
- Aki numpak kuda heheotan
Sursér - Sursér[édit | sunting sumber]
- Sursér sursér
- Amis cau
- Amis kembang
- Hileud sita
- Tarungambang
- Yéy iyéy
- Tai manukan
- Yéy iyéy
- Tai manukan
XXVI[édit | sunting sumber]
- Prang pring, prang pring
- salumprang salampring
- Sabulu bulu gading
- si gading ka Sunda perang
- pur kuntul engkang-engkang
- munding ngabongkar kandang
- salewek sadugel cindel
- heug, heug caringin runtuh
- heug, heug caringin runtuh
- dorokdok gubrag
- +pung puyuh/
- angèl angèl pèrah jambè/
- torolong hayam kakolong
- suku si jaèni
- nilep sabeulah.............(upami teu lepat mah kitu)
Cang Ucang Anggé[édit | sunting sumber]
- Cang ucang anggé
- Mulung muncang ka paranjé
- Digogog ku anjing gedé
- Anjing gedé nu Pa Lebé
- Ari gog gog cungunguuuung
- Mauung
Héhéotan[édit | sunting sumber]
- Héh héh héhéotan
- Bulu kélék jambréosan
- Nini-nini dagang ketan
- Teu payu dicarékan
Trang - Trang Koléntrang[édit | sunting sumber]
- Trang-trang koléntrang
- silondong paéh nundutan
- tikusruk kana durukan
- mesat gobang kabuyutan
- Trang-trang koléntrang
- sianggar nyingkah sing anggah
- jeung gancang muntahkeun bulan
- caang bulan didurukan
- Trang-trang koléntrang
- si nini urang tulungan
- imahna teh kapoékan
- bulan tempur nabrak siang

robotstxt: allowed

filter: keep


text:
Kunaon wasta blog ieu “ngobrolsunda”, deuh ngango wasta sagala, nya ku kitu tea negeskeun pm blog teh sg manusa nu tiasa diajak ngobrol, dipapaes ku acuk sareng motif nu agreng..
Teu acan tiasa seh mapaes blog, ieu mung nyanggakeun ka sadaya palamitra hiji tempat kanggo nyukcruk dawuh kasono kana budaya urang sunda diantawisna ngobrol ku basa indung.
Nu gaduhna ieu blog nyadar pisan tos tebih tina basa sunda nu sajati, sadar sasadar sadarna teu tiasa ngmumule basa sunda. Nganggo basa indung teh kumargi asa sono tos tebih tina basa kaulinan, janten basa nu bade didugiken sanes basa sunda nu janten tawis urang sunda, basa nu aya lewih kana basa sunda nu tiasa dijantenken basa gaulna urang sunda..
Sok diantos pisan pami leres hoyong ngobrol kaditu kadieu ku basa sunda. Artikel nu didugikeun oge mangrupa topik sederhana nu aya di sakuriling urang…
Mangga diantos……….


text: 1Isa katut murid-murid-Na geus cunduk ka hiji tempat deukeut Betania jeung Betpage di suku Gunung Jetun, teu jauh deui ti Yerusalem. Anjeunna miwarang dua murid, 2saur-Na, “Teruskeun ka kampung itu. Sa-supna ka dinya, engke, maraneh bakal manggih kalde keur dicangcang. Eta kalde teh ngora keneh jeung can aya anu numpakan. 3Leupaskeun cangcangna, tuluy bawa ka dieu. Lamun aya anu negor, bejakeun: Diperlukeun ku Jungjunan, engke ge, dipulangkeun deui.” 4Dua murid arindit. Sa-supna ka dinya, maranehna manggihan eta kalde keur dicangcang di buruan hiji imah di sisi jalan. Tuluy cangcangna diudaran ku maranehna. 5Jelema-jelema anu keur narangtung di dinya, negor, “Rek dibawa ka mana?” Ku nu duaan tea, dijawab sakumaha papatah Isa. 6Anu negor henteu ngoretkeun. 7Terus eta kalde ditungtun, dibawa ka Isa; — eta tonggong kalde teh geus meunang nilaman ku baju masing-masing — tuluy ku Anjeunna ditunggangan. 8Jelema-jelema, loba anu ngalamparkeun papakeanana di jalan; ari anu sawarehna deui, ngalamparkeun dangdaunan anu saleger beunang ngala ti tegalan. 9Anu ngiring, beulah hareup jeung beulah tukang ger cumeluk, “Hosana! (hartina kira-kira: Dirgahayu). Wilujeng Anu sumping ngemban jenengan Pangeran! 10Wilujeng karajaan karuhun urang, karajaan Daud. Hosana di manggung!” 11Isa lebet ka jero kota Yerusalem. Terus Anjeunna lebet ka jero Bait Suci bari rarat-reret mariksa kaayaanana. Tapi ku sabab harita teh, geus burit; ti dinya, Anjeunna kaluar deui, mulih-Na ka Betania, diiring ku murid dua belas. 12Poe isukna, sanggeusna Isa samurid-murid-Na jengkar ti Betania, Anjeunna teh lapar. 13Ti kajauhan, Anjeunna ningali aya tangkal kondang keur meujeuhna gomplok daun. Lajeng dicaketan, panggalihna, sugan ayaan. Tapi Anjeunna teu mendak naon-naon, salian ti daun wungkul. Sabab can usumna buahan. 14Pok, Anjeunna ngalahir ka eta tangkal kondang, “Moal aya deui jelema anu baris ngadahar buah maneh sapapanjangna.” Ku murid-murid oge sidik kadarenge. 15Sasumpingna Isa jeung murid-murid ka Yerusalem, langsung lebet ka Bait Allah. Jelema-jelema anu keur jualmeuli di emperna ku Anjeunna diusir. 16Meja-meja tukang nalukeurkeun duit jeung bangku-bangku tukang japati, dibalik-balikkeun; anu sejenna ge dilarang, nya eta teu meunang balawiri bari ngakutan dagangan di emper Bait Allah. 17Terus Anjeunna ngawurukan, saur-Na, “Lain nyaraho, yen kauni dina Kitab Suci: Bait Kami bakal kaceluk tempat sembahyang sagala bangsa? Naha ku maraneh dijieun guha begal?” 18Barang eta kajadian kauninga ku imam-imam kapala jeung ahli-ahli Kitab, aranjeunna badami hayang ngabinasa ka Isa; bawaning ku risi sabab aranjeunna ningali rayat, kabeh, katarik ku pangajaran Anjeunna. 19Barang geus meh peuting, Anjeunna jeung murid-murid kaluar ti jero kota. 20Isukna, isuk-isuk keneh, waktu Isa jeung murid-murid ngalangkung ka urut kamari, kasampak tangkal kondang teh geus garing ka akar-akarna. 21Pok, Petrus unjukan, — pedah ingeteun keneh kana halna kamari — “Rabi, tingali, tangkal kondang anu kamari disapa teh dugi ka garing kitu.” 22Anjeunna ngawaler, “Nu matak ge sing percaya ka Allah. 23Kami mere nyaho: Saenyana, saha bae anu dina hatena boga kayakinan, — henteu hamham, yen saucapna pasti ngajadi — mun manehna nitah ka ieu gunung sina ngeser terus ngagejebur ka laut, pinasti tinekanan. 24Ku sabab eta, Kami ngabejaan deui: Naon bae anu ku maraneh dipenta disambat ka Pangeran, asal percaya yen saenyana mah ku maneh geus katarima, tinangtu dipaparinkeun. 25Jeung lamun arek sembahyang, bisi boga kateungeunah ka batur, maraneh kudu ngahampura heula manehna, supaya kasalahan maraneh dihampura ku Rama nu di sawarga. 26Sabab mun maraneh taya hampura, Rama maraneh nu di sawarga oge moal kersaeun ngahampura dosa maraneh.” 27Isa katut murid-murid-Na sumping ka Yerusalem deui. Waktu Anjeunna keur ngalangkung di palataran Bait Allah, disalampeurkeun ku imam-imam kapala, ahli-ahli Kitab jeung parakokolot. 28Aranjeunna mariksa kieu, “Boga hak naon Anjeun nyieun sarupa kitu? Dikawasakeun ku saha Anjeun kikituan teh?” 29Ku Isa diwaler, “Kaula rek nanya heula. Lamun kajawab, ku Kaula tangtu disebut hak naon anu dipake ku Kaula: 30Ari baptisan Nabi Yahya ti sawarga atawa ti manusa?” 31Aranjeunna tinggerendeng heula, salaurna, “Disebutkeun asal ti sawarga, tangtu ditanya ku naon teu dipercaya. 32Tapi piraku kudu disebutkeun asal ti manusa mah!” Teu warantuneun nyebutkeun kitu mah, sieuneun ku rayat. Sabab rayat mah, kabeh ge, nganggap Yahya teh nabi. 33Tungtungna, ngawalonna teh, “Duka teuing!” Waler Isa, “Kaula ge moal nerangkeun, make hak naon Kaula nyieun hal-hal anu sarupa kitu.”


text: 1Rame beja, yen di aranjeun, aya lampah anu pohara aebna. Cacakan di bangsa anu teu nyekel agama ge, kalakuan nu sakitu aebna mah, can kapanggih: Ngawin pamajikan bapa! 2Ari heug aranjeun, ti batan ngaheruk kalah ka dangah. Lain diceumpal jelemana ti jamaah! 3Sanajan raga badag simkuring teu jonghok, ari lelembutan mah nyaksian eta kajadian. Tur moal beda ti upama jonghok, jelema anu nyieun kalakuan nu sakitu aebna teh, ayeuna ku simkuring ditibanan hukuman. 4Kalayan Asmana Gusti Jungjunan urang, Isa Al Masih, aranjeun kudu karumpul sarta dibarengan ku roh simkuring. Kalayan ngemban kawasa Isa, Gusti Jungjunan urang, 5urang serenkeun eta jelema teh, ka Iblis; keun sina ruksak jasmaniahna, supaya rohna bisa salamet dina waktu sumping-Na Gusti Jungjunan urang. 6Goreng pisan aranjeun kalah ka garumede kitu teh! Kapan aya paribasa: ‘Ragi sasiki saadonan haseum kabeh.’ 7Piceun ragi anu heubeul teh, supaya aranjeun jadi adonan anyar. Ongkoh aranjeun teh, lir adonan tanpa ragi. Tur ‘Domba Paska’ ge, nya eta Al Masih, geus dikurbankeun pikeun aranjeun. 8Jadi, hayu urang ngarayakeun Paska tanpa ragi heubeul, nya eta sumber kadorakaan jeung kagorengan tea. Tapi ngarayakeunana teh, kudu ku roti anu tanpa ragi; tegesna, jiwa anu beresih, anu dieusi ku kayaktian. 9Dina surat anu ti heula simkuring geus ngingetan, sangkan aranjeun ulah sagulung-sagalang jeung nu rarucah. 10Eta lain hartina aranjeun ulah wawuh jeung umumna jalma-jalma nu karitu, atawa jeung tukang-tukang tipu, atawa jeung nu hararawek jeung sarakah, atawa jeung anu nyarembah ka brahala. Ari nepi ka kudu kitu mah, atuh urangna ulah cicing di ieu dunya. 11Nu dimaksud ku simkuring mah, ulah dibawa sagulung-sagalang teh, nya eta jelema-jelema anu ngaku saiman ari hirupna rucah, nipu, nyembah brahala, mitenah, mabok, jeung curang. Jeung jelema nu karitu mah, sakalieun dahar bareng ge ulah! 12Keur naon simkuring make kudu ngahukuman jelema-jelema anu di luareun jamaah? Da aranjeun oge ngan nguruskeun anggota jamaah bae, lain? 13Ari ngahukuman anu di laluar mah, ngan Allah anu wenang. Singkirkeun anggota jamaah anu garoreng kalakuanana teh!


text:
Jalan tol Jakarta - Cikampek
Jalan tol Jakarta - Cikampek mangrupakeun jalan tol nu tujuanna nyambungkeun wilayah Jakarta jeung Cikampek, jalan tol ieu diwangun kanggo ngalancarkeun perjalanan sareng nyingkat waktu perjalanan antara Jakarta nepi daerah Cikampek.
Jalan tol ieu dimulai ti KM. 0 (Simpang susun Cawang) nepi ka daerah Cikopo, kabupaten Purwakarta. Panjang jalan tol ieu kurang leuwih 72 kilometer.
Daptar eusi
Fisik[édit | sunting sumber]
Jalan tol ieu gaduh 2 jalur, jeung sabaraha hiji lajur nu pembagianna nyaeta :
- 4 Lajur / jalur : ruas Cawang - Cibitung.
- 3 Lajur / jalur : ruas Cibitung - Kalihurip.
- 2 Lajur / jalur : ruas Kalihurip - Cikampek.
Gerbang tol[édit | sunting sumber]
- KM.4 Pondok Gede Kulon
- Kanggo kaluar sareng lebet kendaraan nu bade atawa ti Jatiwaringin, Pondok Gede, Pondok Kelapa.
- KM.8 Pondok Gede Wetan
- Kanggo kaluar sareng lebet kendaraan nu bade atawa ti Jatibening, Jatiasih.
- KM.10 Simpang susun Cikunir
- Nyambung ka Jalan tol JORR.
- KM.13 Bekasi Kulon
- Kanggo kaluar sareng lebet kendaraan nu bade atawa ti kota Bekasi, Pekayon, Narogong.
- KM.16 Bekadi Wetan
- Kanggo kaluar sareng lebet kendaraan nu bade atawa ti kota Bekasi, Bulak Kapal.
- KM.21 Tambun
- Kanggo kaluar sareng lebet kendaraan nu bade atawa ti Tambun, Mustika Jaya.
- KM.27 Cibitung
- Kanggo kaluar sareng lebet kendaraan nu bade atawa ti Cibitung, Kawasan Industri.
- KM.31 Cikarang Kulon
- Kanggo kaluar sareng lebet kendaraan nu bade atawa ti Cikarang, Lemah Abang, Jababeka.
- KM.37 Cikarang Wetan
- Kanggo kaluar sareng lebet kendaraan nu bade atawa ti Cikarang, Kota Deltamas.
- KM.46 Karawang Kulon
- Kanggo kaluar sareng lebet kendaraan nu bade atawa ti Karawang kota, Rengadengklok.
- KM.55 Karawang Wetan
- Kanggo kaluar sareng lebet kendaraan nu bade atawa ti Klari, Kawasan industri.
- KM.67 Simpang susun Dawuan
- Nyambung ka Jalan tol Cipularang
- KM.69 Kalihurip
- Kanggo kaluar sareng lebet kendaraan nu bade atawa ti Dawuan, Kalihurip, Kota Bukit Indah.
- KM.72 Cikampek
- Kanggo kaluar sareng lebet kendaraan nu bade atawa ti Cikampek, Cirebon, Purwakarta.
Tempat istirahat[édit | sunting sumber]
- KM.34 (arah Jakarta)
- Mushola
- Restoran
- Toilet
- KM.39 (arah Cikampek)
- ATM
- Mesjid
- Pompa bensin
- Restoran
- Toilet
- KM.42 (arah Jakarta)
- ATM
- Mesjid
- Pompa bensin
- Restoran
- Toilet
- KM.50 (arah Cikampek)
- Mushola
- Restoran
- Toilet
- KM.57 (arah Cikampek)
- ATM
- Mesjid
- Pompa bensin
- Restoran
- Toilet
- KM.62 (arah Jakarta)
- ATM
- Mesjid
- Pompa bensin
- Restoran
- Toilet
- KM.70 (arah Jakarta)
- Mushola
- Restoran
- Toilet


text:
Sawo manila
Sawo manila (Manilkara zapota) nyaéta tutuwuhan nu buahan sarta umurna panjang. Tangkal sarta buahna dipikawanoh ogé kalayan ngaran-ngaran kawas sawo (basa Indonésia, basa Sunda, basa Jawa), sauh atawa sauh manila, atawa ciku (basa Malayu).
Ngaran-ngaran séjénna nyaéta: chico (Filipina), ciku (Malaysia), chikoo atawa sapota (India), sofeda (Bangladés), xa pô chê atawa hồng xiêm (Viétnam), rata-mi (Sri Lanka), lamoot (ละมุด) di Thailand, Laos sarta Kamboja, níspero (Vénézuela), sugardilly (Kapuloan Bahama), naseberry (India Kulon), sapote (Nikaragua), sapoti (Brazil), sapotillier (basa Perancis) sarta sapodilla (basa Inggris).
Daptar eusi
Gambaran[édit | sunting sumber]
Tangkal anu badag sarta leubeut, bisa tumuwuh nepi ka saluhur 30-40 m. Kalayan dahan nu pondok, tangkal sawo manila boga kulit nu teuas nu warnana kulawu semu hideung nepi ka coklat kolot. Sakumna bagian tangkal ngandung lateks, nyaéta geutah warna bodas susu anu kentel.
Daun sawo mangrupakeun daun tunggal, perenahna sulang-seling, mindeng ngumpul dina tungtung régang. Heulayan daun boga sisi nu rata, saeutik buluan, héjo kolot hérang, wangunna bundar-endog jorong nepi ka rada “lanset”, 1,5-7 x 3,5-15 cm, puhu sarta tungtungna ngawangun baji, gagangan 1-3,5 cm, tulang daun utama nonjol dina sisi palebah handap.
Kembang sawo mangrupakeun kembang tunggal nu perenahna dina kélék daun deukeut tungtung régang, gagangan 1-2 cm, mindeng ngagantung, diaméter kembang nepi ka 1,5 cm, sisi luarna buluan semu coklat, jumlahna 6. Kongkolak biasana kasusun ku dua bunderan; makutana ngawangun loncéng, bodas, babagi nepi ka satengah panjang silinder.
Buahna boga gagang pondok, buleud, buleud endog atawa jorong, 3-6 x 3-8 cm, coklat semu beureum nepi ka semu konéng di luarna kalawan sisit-sisit teuas nu warnana coklat anu gampang leupas, mindeng bareng jeung sésa gagang putik anu jadi garing dina tungtungna. Boga kulit ipis, kalawan daging buah anu hipu, coklat semu beureum nepi ka semu konéng, amis sarta ngandung réa sari buah. Sikina nepi ka 12 jumlahna, tapi lolobana kurang ti 6, lonjong gepéng, hideung atawa semu coklat hérang, panjang leuwih kurang 2 cm, siki boga warna bodas lilin.
PAmangpaatan[édit | sunting sumber]
Sawo manila mangrupakeun buah anu pohara populer di Asia Tenggara. Wewengkon ieu téh produsén sarta sakaligus konsumén utama buah ieu di dunya. Sawo dipikaresep utamana alatan rasana anu amis sarta daging buahna anu hipu.
Lolobana buah sawo manila didahar dina kaayaan seger (tanpa diasakan). Tapi sawo bisa ogé dikokolakeun jadi serbat (sherbet), dicampurkeun kana és krim, atawa dijadikeun selé. Sari buah sawo bisa dikentelkeun jadi sirop, atawa dipeuyeum jadi anggur atawa cuka.
Geutah tangkal sawo disadap di Amérika, dikentelkeun jadi chicle anu mangrupa bahan peremén karét alami. Geutah ieu ogé dikokolakeun jadi rupa-rupa bahan baku industri minangka gaganti geutah perca sarta bahan panambal huntu.
Kai sawo boga kualitas nu alus, kagolongkeun kai nu teuas sarta beurat, kalawan tékstur lemes sarta pola warna anu narik ati. Kai ieu utamana dipikaresep pikeun dijadikeun bahan parabot sarta ukir-ukiran, kaasup pikeun nyieun patung, alatan sipatna anu gampang dipigawé sarta gampang dipelitur jeung hasilna anu alus. Kai sawo ngabogaan daya tahan anu alus, tahan ku serangan hama sarta sarangga.
Kulit kaina ngahasilkeun tanin, anu sacara tradisional dipaké pamayang jadi bahan panyelup layar sarta pakakas pancing. Sawatara bagian tangkal sawo ogé dipaké jadi bahan ubar tradisional pikeun nungkulan diaré (tanin), panas tiris (tanin jeung siki), sarta bahan wedak pikeun nyageurkeun awak satutas ngalahirkeun (kembang).
Ekologi sarta pemanenan[édit | sunting sumber]
Sawo manila réa dipelak di wewengkon padataran handap, sanajan bisa tumuwuh kalawan alus nepi ka padataran nu jangkungna kira-kira 2500 m luhur beungeut laut lbl. Tangkal sawo tahan nyanghareupan halodo, salinitas anu rada luhur, sarta tiupan angin nu tarik. Taneuh anu pangcocogna pikeun sawo nyaéta taneuh lempung nu keusikan anu subur sarta boga tata cai nu alus.
Sawo bisa kembangan sarta buahan sapanjang taun, tapi ilaharna aya hiji atawa dua usum mangsa ieu tangkal buahan réa pisan. Di Thailand, usum puncakna buahan nyaéta antara bulan Séptémber nepi ka Désémber, sedengkeun di Filipina antara Désémber – Pébruari.
Di India, buah sawo baris asak dina umur kira-kira 29 minggu. Buah ieu biasana dipanén kalawan ati-ati tina gagangna, disimpen luhureun taneuh atawa dikeueum cai ambéh geutahna béak kaluar, tuluy dikumbah sarta digosokan kulitna pikeun miceun sisit-sisit di bagian luarna.
Buah anu anyar dipetik éta teuas kénéh, sarta perlu ditunda 3-7 poé ambéh jadi asak sarta beyé, sahingga ngeunah didaharna. Buah anu dijualbeulikeun biasana asak dina lalampahanana ka pasar. Lamun disimpen dina suhu tiis bisa manjangkeun waktu simpen buah sawo.
Asal-usul sarta sumebarna[édit | sunting sumber]
Tutuwuhan ieu dianggap asalna ti wewengkon Guatemala, Méksiko sarta India Kulon. Para pangjajah bangsa Spanyol mawa sawo ti Méksiko ka Filipina, sarta jigana ti dinya sumebar ka Asia Tenggara.
Kiwari sawo manila geus dipelak di réa wewengkon tropis di dunya. Koleksi plasma nutfah sawo manila aya di Los Banos (Filipina), Queensland (Australia), India, Kuba, Brazil, Kosta Rika, Florida sarta Hawaii (Amérika Sarikat) sarta sawatara nagara séjénna.
Tempo ogé[édit | sunting sumber]
Rujukan[édit | sunting sumber]
- Soerianegara, I. sarta RHMJ. Lemmens (eds.). 2002. Asal Daya Nabati Asia Tenggara 5(1): Tangkal penghasil kai perdagangan anu utama. PROSEA – Balé Pustaka. Jakarta. ISBN 979-666-308-2.
- Verheij, E.W.M. sarta R.E. Coronel (eds.). 1997. Asal Daya Nabati Asia Tenggara 2: Buah-buahan anu bisa dimakan. PROSEA – Gramedia. Jakarta. ISBN 979-511-672-2.
Tumbu ka luar[édit | sunting sumber]
- (en) CRFG Publications: Sapodilla
- (en) Sapodilla


text:
Rossa
Rossa ngabogaan ngaran lengkep Sri Rossa Rosalina Handiyani, lahir di Sumedang, Jawa Kulon, 9 Oktober 1978.[1] Penyanyi anu ngahontal gelar sarjana ti jurusan FISIP Universitas Indonésia dina Pébruari 2002 ieu mangrupa penyanyi aliranna pop anu kungsi jadi pamajikan Yoyo, salah saurang anggota grup Band Padi, sarta meunang budak nu dingaranan Rizky Wiati Ramadan.[1]
Karir[édit | sunting sumber]
Saprak umur 10 taun, Rossa geus dirérét ku produser rékaman.[2] Sanggeus éta ngaluarkeun albeum barudak, nu judulna Untuk Sahabatku (1988).[2] Eusina lagu barudak anu musikna dipigawé Franky Sahilatua, James F Sundah, Uce F Tekol, Areng Widodo sarta Alex Lia.[1] Bakat nembangna mangrupa turunan ti indungna, Eni Kusmiani, nu keur ngorana aktif dina kagiatan tembang Cianjuran.[2] Karir Rossa, nu ceunah keur leutikna resep kana maén kaléci sarta langlayangan ieu bisa kaitung gancang.[2] Sabot masih kénéh sakola di SMUN 1 Sumedang, Rossa balik deui ngaluarkeun album laris, Nada-Nada Cinta (1996).[2] Albeum Rossa anu dijual ieu, bisa disebut suksés, nepi ka 200 rebu gebing.[2] Tangtuna, harita Rossa téh jadi dipikaresep babaturanna, manéhna minton di TV, sarta laguna jadi karesep di pantaran rumaja.[2] Sanggeus namatkeun SMU, Rossa menang kasempetan kuliah di FIKOM Universitas Indonésia sarta ayeuna geus menang gelar sarjana.[2] Eukeur panyusunan skripsina, Rossa milih téma ngeunaan hubungan wartawan, artis, sarta manajer artis.[2] Rossa ngaku yén manehna resep lagu-lagu slow sarta lagu sedih.[2] Albeumna nu katilu, Tegar (2000) jieunan Melly Goeslaw, lagu kasebut ogé jadi téma lagu dina sinétron arahan Putu Wijaya, ''SUAMI, ISTRI DAN DIA'' nu dipintonkeun di stasiun TV, RCTI.[1] Hal éta nganteurkeun Rossa jadi salah sahiji artis anu super sibuk.[2] Mimiti suting, jadi béntang tamu di acara TV, acan paménta pikeun minton di sababaraha daérah.[2] Rossa ogé kungsi jadi wawakil Indonésia pikeun nuturkeun Féstival Musik Vietnam My Love, 26-29 Oktober 2000.[2] Kasuksesan karir solo Rossa nyieun manéhna dipercaya pikeun mawakeun soundtrack film réligi, Ayat-Ayat Cinta.[2] Dibantuan ku artis Melly Goeslaw, Rossa ngaluarkeun album OST Ayat-Ayat Cinta 2008.[2]
Pangajén[édit | sunting sumber]
- Best Female Artis (Anugerah Planet Muzik 2011)
- Penyanyi pangalusna luar nagara, Anugerah Industri Muzik (AIM Award Malaysia) liwat lagu Ayat-ayat Cinta (3 Mei 2009)
- Penyanyi solo awéwé SCTV Award (SCTV Award 2008)
- Penyanyi pangalusna luar nagara, Anugerah Industri Musik (AIM Award) liwat lagu Terlalu Cinta (2008)
- Penyanyi solo awéwé pangalusna, Anugerah Musik Indonésia (AMI Award) liwat lagu Ayat-Ayat Cinta (2008)
- Penyanyi solo awéwé pangalusna, Anugerah Musik Indonésia (AMI Award) liwat lagu Kembali (2005)
- Penyanyi solo awéwé pangalusna, Anugerah Musik Indonésia (AMI Sharp Award) liwat lagu Kini
- Penyanyi solo awéwé pangalusna, Anugerah Musik Indonésia (AMI Sharp Award) liwat lagu Hati yang Terpilih
- The Best Female MTV Indonesia (dimeunagkeun liwat lagu Tegar).[3]


text:
194. Hadé gogog hadé tagog. (Hadé basa hade tata).
195. Hadé ku omong goréng ku omong. (Sagala rupa perkara biasana dianggap
alus jeung goréng ku batur, gumantung kana caritaan urang).
196. Hampang birit. (Daékan).
197. Hampang leungeun. (Babari neunggeul).
198. Handap asor. (Daék ngahormat ka batur).
199. Handap lanyap. (Hornat tapi matak nyéntug kana haté).
200. Hapa hui. (Taya panarimana, teu aya pamales budi ka nu geus nyieun
kahadéan).
201. Harelung jangkung. (Kacida jangkungna).
202. Haréwos bojong. (Omongan nu diharéwoskeun tapi kadéngé ku nu deukeut
ka nu diharéwoskeun).
203. Harigu manukeun. (Nonjol ka hareup hariguna).
204. Haripeut ku teuteureuyeun. (Totoroso pisan kana urusan pirejekieun).
205. Harus omong batan goong. (Béja nu ngandung pituah gancang pisan
nyebarna bari sok ditarambahan nepi ka asalna sajeungkal jadi sadeupa).
206. Haseum budi. (Leuwih loba cemberut jeung baeud tibatan seuri atawa
marahmay).
207. Haseum kawas cuka bibit. (Kurawed haseum, teu méré budi pisan).
208. Hawara biwir. (Resep ngabéjakeun-béjakeun perkara anu tacan tangtu bakal
dilaksanakeun).
209. Hayang leuwih jadi léwéh. (Hayang untung malah rugi).
210. Hayang untung jadi buntung. (Tinimbang untung kalah rugi).
211. Héjo carulang. (Warna kulit awéwé anu alus rada ngoraan tina hideung
santen).
212. Héjo cokor badag sambel. (Dusun pisan).
213. Héjo tihang. (Teu cééhan, resep pipindahan, resep gunta-ganti pagawéan).
214. Henteu cai hérang-hérang acan. (Teu disuguhan naon-naon).
215. Henteu jingjing henteu bawa. (Henteu mawa naon-naon keur oléh-oléh ka
nu dijugjug).
216. Herang caina beunang laukna. (Nu dipikahayang bisa laksana tur teu
nganyenyeri batur).
217. Heueuh-heueuh bueuk. (Nyatujuan ari di.luar mah, ngan bae henteu terus
jeung hatena).
218. Heuras genggerong. (Teu bisa ngangeunahkeun haté batur ku omongan).
219. Heureut pakeun. (Teu réa kaboga, saeutik pangasilan).
220. Heurin ku létah. (Hayang jeung perlu ngabéjakeun hiji perkara ngan sieun
pok kulantaran loba karisi karémpan).
221. Hideung ngabangbara. (Hideung meles sarta hérang).
222. Hideung ogé buah manggu, matak tigurawil bajing. (Nyolong badé, salah
duga).
223. Hirup di nuhun, paéh dirampés. (Tanda geus pasrah).
224. Hirup katunggul ku pati. (Hirup ditungtungan ku maot).
225. Hirup ku ibun gedé ku poé. (Sasat euweuh nu ngurus, hirup kalantar).
226. Hirup ku panyukup gede ku pamere. (Hirup samahi-mahi ku pamere batur
bae, sabab teu purun hojah sorangan dina enggoning nyiar kipayah).
227. Hirup sapait samamanis. (Rukun, sabagja sacilaka).
228. Hirup teu neut, paéh teu hos. (Terus-terusan gering ripuh, tapi teu maot).
229. Huap hiji diduakeun. (Ngirit-ngirit kaperluan sapopoé, supaya bisa
nyumponan kaperluan anak atawa saha baé anu perlu dibélaan).
230. Hujan cipanon. (Loba ceurik).
231. Huleng jentul. (Némbongkeun paroman anu ngandung kasusah, mindeng
ngajentul).
232. Hurip gusti waras abdi. (Salamet raja katut rahayatna).
233. Hutang salaput hulu. (Loba pisan hutangna nepi ka samar bisa kabayar).
234. Hutang uyah bayar uyah. (Amal perbuatan sok aya wawalesna).


text:
Saroja
Saroja (Nelumbo nucifera Gaertn.) nyaéta spesies tutuwuhan cai ti genus Nelumbo (taraté) anu asalna ti India. Di Indonésia, tutuwuhan ieu ogé mindeng disebut taraté anu sabenerna mangrupakeun genus Nymphaea. Saroja kungsi dipikawanoh kalawan ngaran binomial Nelumbium speciosum (Willd.) atawa Nymphaea nelumbo.
Gagangna ngawangun silinder anu kosong di tengahna pikeun jalan ngaliwat hawa. Daunna aya dina beungeut cai, kaluar tina gagang anu asalna tina akar anu aya dina jero leutak atawa dadampar balong, walungan atawa ranca. Luhur ieu tutuwuhan kira-kira hiji méter nepi ka hiji satengah méter.
Daunna tumuwuh ka luhur, luhureun beungeutcai. Daun ngawangun bunderan tanpa potongan, rérégéan di bagian sisi, kalawan urat daun nu ngariung ka tengah daun. Garis tengah daun bisa ngahontal 60 cm. Beungeut daun ngandung lapisan lilin sahingga cai anu murag kana beungeut daun ngabentuk buleudan cai.
Kembangna boga garis tengah nepi ka 20 cm, boga warna bodas beresih, konéng atawa kayas, kaluar tina gagang anu kuat nyongcolang di luhureun beungeut cai. Kembang mekar dina bulan Juli nepi ka Agustus.
Aya sawatara rupa kultivar pikeun saroja jeung wangun sarta warna kembang anu rupa-rupa. Taraté (genus Nelumbo) mangrupakeun lambang nagara India.
Daptar eusi
Mangpaat[édit | sunting sumber]
Kembang saroja éndah ditempo sahingga réa dipaké minangka panghias balong di taman-taman. Akarna ngeunah didahar sarta réa dipaké dina asakan Jepang, asakan Tionghoa, sarta asakan India. Akar anu didahar atah bisa jadi sumber népana parasit Trematoda.
Sikina beunghar ku tipung sahingga bisa didahar atawa dikokolakeun jadi bahan kadaharan. Siki anu dikulub, dilemeskeun sarta dicampur gula jadi eusi kuéh bulan anu didahar dina Festival Pertengahan Musim Gugur (Mooncake festival). Di Tiongkok, siki anu masih ngora diinum minangka gaganti entéh. Bongkol anu barolong kawas kandang nyiruan dijual dina bentuk garing minangka palengkep dina seni ngararangkén kembang garing.
Daunna rubak sahingga mindeng dipaké minangka pamungkus, utamana pamungkus lauk di pasar tradisional saméméh pamakéan kantong palastik jadi populer.
Téknik melak[édit | sunting sumber]
Pepelakan bisa tmuwuh tina siki anu geus kolot atawa akar. Saroja bisa dipelak dina pot nu eusina taneuh leutak anu caian.
Sajarah[édit | sunting sumber]
Di jaman Mesir kuno, seroja kapanggih tumuwuh babarengan jeung taraté spésiés Nymphaea caerulea di sisi walungan Nil. Bangsa Mesir jaman Firaun pohara ngamuliakeun tangkal saroja, ku kituna kembang, buah, sarta daunna dijadikeun motif dina arsitektur candi. Ti Mesir, saroja dibawa ka Assiria sarta sumebar ka Pérsia, India, sarta Tiongkok. Dina taun 1787, Sir Joseph Banks mawa saroja ka Éropa Kulon pikeun dipelak dina jero imah kaca di kebon raya
Tempo ogé[édit | sunting sumber]
Rujukan[édit | sunting sumber]
- (en) The Sacred Lotus (Nelumbo nucifera)
- (en) Plant Cultures: botany, history and uses of sacred lotus
- (en) Lotus: From a Pond to a Palace Dome ku Prof. P.C. Jain sarta Dr Daljeet.
- (en) Pacific Island Ecosystems: Nelumbo nucifera


text:
Judul : Sasakala Bojongemas
Pangarang : Aan Merdeka Permana
Pamedal ` : Ujung Galuh
Citakan : 1, 2009
Kandel : 48 kaca
Candi Bojongemas téh, pernahna sisieun Citarum, di wewengkon Désa Bojongemas, Kecamatan Solokanjeruk, Kabupatén Bandung. Bahula mah disebutna Candi Purna Hyang. Baheulana, nyaéta teupikeun ka taun 1950-an masih mangrupa. Ngan ayeuna, ukur gundukan batu. Teu kapiara. Ceunah dina taun-taun harita, dicokotan, diamankeun dibawa ka tempat séjén. Aya anu diteundeun di museum. Aya anu di bawa ka imah pribadi. Sacara resmi acan ka catet kumaha sajarahna. Tapi ari béja anupatatalépa mah aya. Mun mah ayeuna ngajengléng jadi tulisan, nya ladang béja nu dibéjakeun deui.
Sajarah mangrupakeun fakta atawa hiji hal nu bisa dibuktikeun dina fakta. Saurang sajarawan daék teu daék kudu kaugeur ku fakta-fakta nu aya. Manéhna teu bébas ngagarap fakta-fakta sajarah nu geus nyampak. Tapi, teu kitu pikeun pangarang novel. Manéhna lewih bébas nyiptakeun carita sorangan. Aan Merdeka Permana dina novel mungguranana ieu nyoba-nyoba ngangkat fakta-fakta sajarah Sasakala candi di Bojongemas kana novelna ieu. Tokoh-tokoh sajarah saperti Nyai Dewi Permata Sari anu ngokolakeun Candi Purna Hyang. Aya ogé Prabu Ningrat Kancana di barengan ku Aki Réog Cakentring nu jadi rajana di karajaan Galuh. Saréng Pangéran Barata Yudha anu ngakuna mah masih kénéh turunan salah sahiji karajaan Tarumanegara.
Tina segi plot, ieu novel dipedar kalawan hadé. Katangar yén ieu novel téh di garap kalawan ngagunakeun hasil risét nu cukup léngkep. Hal iyeu bisa di buktikeun tina gambaran kaayaan sasakala Bojongemas nu jadi klimaks carita. Bagéan ieu ragot pisan jeung teu pikaboseneun. Gambaran karajaan Galuh, Tarumanegara di caritakeun kalawan jéntré. Nu macana saolah-olah di ajak nyaksian langsung kana kajadian nu pernah lumangsung di éta tempat. Ieu novel, ogé méré pamahaman nu leuwih jeulas kana sosok tokoh Nyai Dewi Permata Sari patlina jeung sasakala Bojongemas.
Sabagé novel sajarah sabenerna ieu novel bisa dijadikeun média pikeun ngangkat budaya sunda jeung karajaan Tarumanegara. Hanjakalna pasualan éta teu bisakapedar kalawan hadé. Kurangna ngenaan gambaran sosial masarakat Sunda jeung Tarumanegara ngajadikeun iyeu novel leuwih beristana-sentris kusabab loba teuing nyaritakeun kahirupan istana Sunda jeung Tarumanegara. Lamun waé unsur-unsur sosial jeung budaya masyarakat Sunda jeung Tarumanegara kaungkab sacara lengkep., ieu novel bisa novel nju euyeub nu bakal nambah wawasan nu macana.
Leupas tina kakurangan-kakurangan nu disebutkeun di luhur, novelmunggaran Aan Merdeka Permana ieu menang penghargaan. Masing kumaha ogé ieu novel ngungkab fakta sajarah anu mungkin waé geus kapopohokeun. Kajadian nu di angkat dina iyeu novel bisa jadi ayana ngan dina buku-buku pangajaran sajarah wungkul. Tapi ku ayana iyeu novel, éta kajadian jadi karasa mangkukna kénéh tur miboga daya pamikat nu saéstuna dipikanineung ku sakumna orang Sunda.


text:
Pablo Picasso
Pablo Ruiz Picasso (gumelar 25 Oktober 1881 – maot 8 April 1973 dina usia 91 taun) nya éta saurang seniman anu katélah ku aliran kubisme jeung katélah sabagé palukis revolusioner dina abad ka-20.[1] Jenius seni anu ahli dina nyieun patung, grafis, keramik, kostum penari balet nepi ka tata panggung.[1] Gumelar di Malaga, Spanyol 25 Oktober 1881 Ngaran lengkapna Pablo (or El Pablito) Diego José Santiago Francisco de Paula Juan Nepomuceno Crispín Crispiniano de los Remedios Cipriano de la Santísima Trinidad Ruiz Blasco y Picasso López.[1] Bapana Josse Ruiz Blasco, saurang profesor seni jeung indungna Maria Picasso Lopez.[1]
Ngeunaan Pablo Picasso[édit | sunting sumber]
Pablo Picaso nya éta saurang seniman lukis ti Spanyol anu nancepkeun eksistensi lukisan sabagé karya seni anu ngandung unsur estetika jeung pemaknaan anu jero.[2] Anjeunna miboga gaya lukisan, imaginasi, jeung vitalitas anu luhur diunggal karya-karyana.[2] Anjeunna seniman produktif jeung geus ngahasilkeun karya leuwih ti 20.000 salila 75 taun.[2] Lukisan Picaso miboga estetika, makna jeung gaya anu khas nu ahirna loba dipikaresep ku kolektor jeung anu nyebabkeun harga lukisanna awis.[2]


text:
Gamas
Gamas (sechium edule) basa indonesiana labu Siam nya éta anggota ti kulawarga labu-labuan anu awalna dibudidayakeun di Amérika Tengah ku peradaban Maya sarta Aztec. Sanggeus panaklukan Spanyol, Gamas saterusna nyebar ka sakumna dunya, kaasup ka Indonésia ngaliwatan Walanda. Ngaran “Labu Siam” sabenerna salah kaprah, alatan buah éta henteu asalna ti Siam atawa Thailand. Di sakumna dunya, gamas dipikawanoh kalayan sagala rupa ngaran, kaasup chayote (Inggris), welok (Jawa), christophene (Perancis) sarta chowchow (China). Minangka buah non-musiman, gamas gampang kapanggih di pasar-pasar di sapanjang taun. Bentukna kawas buah pir badag jeung kulit boga warna héjo ngora atawa héjo kakonékonéngan. beuratna variatif ti 50 gr nepi ka 2 kg kalayan panjang 5 cm nepi ka 20 cm. Aya dua jenis Gamas, nyaéta anu miboga kulit mulus sarta kulitna aya anu cucukan leutik.[1] Gamas ogé kaasup pepelakan anu ngarambat, atawa ngajalar. Biasana daunna ngabentuk lekukan sedengkeun buahna ngabentuk genta.[2]
Kandungan gizi[édit | sunting sumber]
Gamas ngabogaan kadar vitamin C anu luhur, réndah kalori, sodium, henteu ngandung kolésterol, sarta mangrupa sumber serat anu alus. Sagala rupa kandungan gizi gamas sarta mangpaat kaséhatanana antara lain:[1]
- Folat. Gsmas nya éta sumber folat, vitamin B anu pohara méré mangpaat pikeun ibu anu hamil sarta kaséhatan kardiovaskuler.
- Vitamin C. Vitamin C nya éta salah sahiji [antioksidan]] kuat anu bisa nangtayungan sél ti karuksakan ku radikal bébas.
- Mangan. Mangan dina Gamas mantuan awak ngarobah protéin sarta lemak jadi énergi.
- Serat. Mantuan nyegah sembelit sarta ngalancarkeun pencernaan.
- Tambaga. Mantuan yodium dina ngajaga kaséhatan tiroid.
- Zinc. Mantuan nyéhatkeun kulit.
- Vitamin K. Mantuan kaséhatan tulang sarta huntu.


text:
Amir Hamzah
Tengku Amir Hamzah Pangéran Indrapura atawa nu leuwih kasohor ku ngaran Amir Hamzah nya éta salasahiji sastrawan Indonesia.[1] Lahir di Tanjung Pura, Langkat Sumatera Utara tanggal 28 Pébruari 1911 sarta ngantunkeun di Kuala Begumit Binjai tanggal 20 Maret 1946.[1]
Mimiti ancrub kana dunya atikan ti umur 5 taun kalawan sakolana di Langkatsche School di Tanjung Pura taun 1916.[1] Sanggeus tamat ti Langkatsche School laju nuluykeun atikanana di MULO Médan.[1] Sataun tidinya pindah ka Batavia (Jakarta), nuluykeun sakola di Christelijk MULO Menjangan.[1] Tamat ti éta sakola dina taun 1927.[1] Tuluy saup ka AMS (Aglemenee Middelbare School) di Solo Jawa Tengah Jurusan Sastra Timur. [1] Sanggeus namatkeun atikanana di Solo, Amir Hamzah mimiti neuleuman pangaresepna kana dunya sastra.[1] Ti saprak harita Amir mimiti nulis sawatara sajakna nu munggaran.[1] Éta sajak-sajakna dikumpulkeun dina antologi Buah Rindu. [1]Karya-karyana diterbitkeun dina rubrik sastra Panji Pustaka na Sutan Takdir Alisyahbana, majalah Timboel, Pudjangga Baroe, Pandji Poestaka, jeung sajabana.[1] Jumlah karya Amir Hamzah aya 50 sajak asli, 77 sajak tarjamahan, 18 prosa liris, 1 prosa liris tarjamahan, 13 prosa, jeung 1 prosa tarjamahan.[1]
Amir Hamzah balik deui ka Jakarta pikeun nuluykeun atikanana di Sekolah Hakim Tinggi awal taun 1934.[1] Bareng jeung babaturan saentraganana di Perguruan Rakyat saperti Soemanang, Soegiarti, Sutan Takdir Alisyahbana, Armijn Pane, jeung lain-lainna, Amir Hamzah nyieun hiji terbitan majalah Poedjangga Baroe. [1] Amir Hamzah balik deui Ka Tanjungpura sanggeus lulus jadi Sarjana Muda Hukum.[2] Diangkat jadi Kepala Luhak Langkat Hilir kalawan gelar panghormat Tengku Pangeran Indraputera.[2]
Nalika Jepang ngawasa Indonésia, Amir kapilih jadi anggota Balai Bahasa Indonesia di Médan nu nyiptakeun istilah-istilah modéren.[2] Sanggeus Indonesia merdeka, Amir diangkat ku pamaréntah RI jadi Asisten Résidén daérah Langkat. [2]


text:
Kiwari nitih wanci, lalaki pajajaran, hudang berjuang gandang pertentang, gulung tangan tandang deui..ayeuna datang mangsa, lalaki pajajaran, gulung tangan tandang deui, ajeg samakta deui..ragasukma pinuh tangtungan ageman, kula datang gaganti nu lawas mulang, demi ajen galeuh ageung pajajaran
Monday, June 18, 2012
Rupa-Rupa Wangunan Imah Sunda Buhun
Badak heuay : potongan wangunan saung anu teu make wuwung, pasambungna hateup tukang jeung hareup saperti badak keur heuay
Capit gunting : potongan wangunan imah anu tungtung suhunanana make awi atawa kai dicagakkeun kawas gunting rek capit
Julang ngapak : potongan wangunan imah nu di hareup jeung di tukangna make sorondoy kawas jangjang julang keur ngapak
Suhunan jolopong : potongan wangunan imah anu suhunananangajolopong manjang, sok aya nu nyebut oge suhunan panjang atawa gagajahan
Tagog anjing : potongan wangunan saung anu meh samodel jeung potongan badak heuay ngan tungtung usukna patepung jeung tungtung usuk nu hareup, jadi wangunna ngeluk, kawas anjing keur nagog atawa keur jogo, sok aya nu nyebut oge jogo anjing


text:
Kabupatén Pandéglang
Kabupaten Pandéglang nyaeta salasahiji kabupatén di Propinsi Banten, Indonésia. Ibukotana Pandéglang. Kabupatén ieu wawatesan jeung Kabupatén Serang di kaler, Kabupatén Lebak di kulon, sarta Samudra Indonésia di kulon jeung kiduleunnana. Wewengkonna oge ngawengku Pulo Panaitan (di kulon, dipisahkeun ku Selat Panaitan), sarta sajumlah pulo-pulo leutik di Samudra Hindia, kaasup Pulo Déli jeung Pulo Tinjil. Semenanjung Ujung Kulon mangrupakeun tungtung Pulau Jawa pangkulonna, nu aya suaka margasatwa tempat panangtayungan badak cula hiji nu kiwari meh lastari.


text:
Bias publikasi
Bias publikasi, ogé disebut bias hasil positif (Ing. positive outcome bias), nya éta kacondongan panalungtik pikeun mublikasikeun percobaan nu mibanda hasil positif (manggihan lumangsungna hiji hal), sarta dina sisi séjén teu mublikasikeun percobaan nu hasilna négatif (manggihan teu lumangsungna hiji hal). As such, this may distort meta-analysis of large numbers of studies. The problem is particularly significant when the research is sponsored by entities that may have a financial interest in achieving favourable results.
Séptémber 2004, éditor sababaraha jurnal poko widang médis (kaasup New England Journal of Medicine, The Lancet, Annals of Internal Medicine, jeung JAMA) ngabéwarakeun yén maranéhna moal deui mublikasikeun hasil panalungtikan nu dibobotohan ku maskapé farmasi iwal mun panalungtikanana geus didaptarkeun na basis data umum ti anggalna kénéh [1]. Ku cara kieu, hasil négatif moal leungit kitu baé.


text:
Huséin Jayadiningrat
Prof. Dr. Pangéran Ario Huséin Jayadiningrat (éjahan heubeul Hoessein Djajadiningrat, Kramatwatu, Sérang, 8 Désémber 1886 - Jakarta, 12 Nopémber 1960). Ramana, R. Bagus Jayawinata (R. Bagoes Djajawinata) wadana anu tuluy jadi bupati Sérang anu boga pikiran maju, sedeng ibuna Ratu Saléhah urang Cipeté Sérang.
Lanceuk Huséin, Pangéran Ahmad Djajadiningrat terus jeneng jadi bupati di Serang jeung Hasan jadi tokoh Sarekat Islam anu gedé pangaruhna di Jawa Barat dina awal-awal pergerakan nasional—nepi ka pupusna dina taun 1920. Ahmad jeung Huséin jadi murid Snouck Hurgronje, tapi ngan Huséin anu méréskeun atikan nepi ka meunang gelar Doktor.[1]
Huséin teh salasahiji panaratas widang kaélmuan di Indonésia. Anjeunna dipikawanoh minangka jajaka anu motékar, boh kana élmu agama, boh élmu modérn. Anjeunna guguru ogé ka Snouck Hugronje anu satuluyna mindeng ngadiskusikeun karangan anu ditulis ku Huséin ku anjeun. Ningali poténsi katut bakatna, Snouck nyakolakeun Huséin ka Léiden. Taun 1905 Huséin resmi jadi Mahasiswa Universitas Léiden nepi ka nulis disertasina nu dijudulan Critische Beschouwing van de Sadjarah Banten tur meunang pangajén cumlaude ti promotorna Snouck Hurgronje.[2]
Disertasi Huséin geus muka jalan pikeun panalungtikan ngeunaan historiografi Indonésia nepi ka anjeunna ogé katelah minangka “bapak metodologi penelitian sejarah Indonesia”. Nya anjeunna urang Indonésia munggaran nu meunang gelar Doktor. Anjeunna dipikawanoh ogé minangka ahli kaislaman anu kawentar dina mangsana. Sajaba ti éta, anjeunna ogé gurubesar pribumi nu munggaran di Indonésia deuih.
Daptar eusi
Riwayat Hirup[édit | sunting sumber]
Lulus taun 1899 ti HBS, Huséin nuluykeun diajar ka Universitas Kerajaan di Leiden, milu kuliah salila lima taun (1905-1910). Salila sataun (ti Mei 1914-April 1915) anjeunna dumuk di Acéh pikeun diajar basa Acéh dina raraga nataharkeun kamus basa Acéh. Éta kamus téh diréngsékeun di Jakarta kalawan dibantuan ku Teuku Mohammad Nurdin, H. Abu Bakar Acéh, jeung Dr. Hazeu nu dijudulan Atjeh-Nederlandsch Woordenboek (1934). Taun 1919 ngadegkeun Java Instituut tur jadi rédaktur dina majalah Djawa nu diterbitkeun ku éta lembaga jeung Radén Ngabéhi Purbacaraka (Poerbatjaraka) ti taun 1921. Sajaba ti éta ogé nerbitkeun majalah Pusaka Sunda.
Taun 1924 diangkat jadi gurubesar di Rechtshoogeschool di Jakarta pikeun méré kuliah Hukum Islam, basa-basa Jawa, Malayu, jeung Sunda. Taun 1935 (jeung 1941) diangkat jadi anggota Dewan Hindia. Mangtaun-taun ogé kungsi jadi konservator naskah (manuskrip) di Bataviaasch Genootschap can Kunsten en Wetenschappen, jadi anggota diréksi, jeung ti taun 1936 jadi pupuhuna. Taun 1940 jadi Diréktur Pengajaran Agama, Jaman Jepang jadi Kepala Departemén Urusan Agama, tuluy Chuo Sangiin Pusat. Taun 1948 diangkat jadi Mentri Pengajaran, Kesenian, dan Ilmu Pengetahuan. Taun 1952 jadi gurubesar Fakultas Sastra Universitas Indonésia; Taun 1957 jadi pamingpin umum Lembaga Bahasa dan Budaya, ngarangkep anggota Komisi Istilah di LBB.
Daftar Karyana[édit | sunting sumber]
- (nl) Mohammedaansche wet en het geerstelsen der Indonesische Mohammedanen (pidato ilmiah di Sekolah Tinggi Hukum, 1925);
- (nl) De Magische achtergrond van de Maleische pantoen (pidato ilmiah dina raraga miéling tepung taun STH ka-9, 1933);
- (nl) De naam can den eerste Mohammedaanschen vorst in West Java (1933);
- (nl) Apa Artinya Islam (pidato ilmiah tepung taun UI ka-4)
- (id) Hari Lahirnya Djajakarta (1956);
- (nl) Konttekeningen bij “Het Javaanse Rijk Tjerbon un de eerste eeuwen van zijn bestaan (1957);
- (en) Islam in Indonesia (dina Kenneth D. Morgan, Islam the Straight Path, 1956);
- (id) Pengaruh Islam di Iran dina Islam di Indonesia (dina Ivan Noris, 1959);
- (en) Local Traditions and the Study of Indonesian History (dina Soedjatmoko, dkk., An Introduction to Indonesian Historiography, 1965).
Rujukan[édit | sunting sumber]
- ↑ (id) Korver, A.P.E. (1985 (hlm.251)). Sarekat Islam: Gerakan Ratu Adil?, Jakarta, Pustaka Utama Grafiti.
- ↑ (id) Apa dan Siapa Prof.Dr.Husein Djajadiningrat?, dikysumakarya.blogspot.com. Diaksés ping 23 Juli 2011.
Daftar Pustaka[édit | sunting sumber]
- Ajip Rosidi, dkk., 2000, Ensiklopedi Sunda: Alam, Manusia Budaya (termasuk Budaya Cirebon dan Betawi). Jakarta: Pustaka Jaya.
- Ensiklopedi Umum (1977). Jogjakarta:Kanisius.


text:
Geus sababaraha bulan ieu aya nu anteung teu boseun bosen maturan simkuring didameul online dina internet, sajabaning ti maen pesbuk sareung tuiter heheh. Ti mimiti wanci jam satu beurang keur panas mentrang mentring nepi ka jam tilu sore nyetel winamp ngadengukeun streaming radio nu ngagaduhan jinggle khasna “Geboy mania” Rama FM Bandung anteung ngadangukeun acara Gentra Parahyangan Rama nu di candakeun ku “Tenteu Dorra sareung kang Dorry” nu lalucu heuheu (osok oge direncangan ku tokoh tokoh khas kang Dorry nu sanesna), eh aya oge acara kilat Cangegang nyaeta singkatan ti "Carita Ngeunah dan segar" *mun teu leupat mah.
Sok mangga geura bilih bade panasaran sono ka lembur atanapi baroseun ngadangukeun lagu lagu jaman ayeuna nu "teu paruguh", sakedikna tiasa ngabeubeurah manah ngadangukeun siaran radio sunda oge teu kalangkung diputeur oge tembang tembang sunda, tiasa ngarequest oge da atanapi telepon.
Alamat streamingna nyaeta: http://rama-fm.simaya.net.id:8800/ tanapi langsung bae tepangan website-na ramafm.com
Tiriling...tiriliiing...tiriliiing... Hp disada, tandana sms aya nu asup isuk isuk ieu. Aya seueur operatos kartu di Indonesia nu kasebut murah ceunah, tapi da dsar hargamah moal meunang ngabobodo...bong abong murah loba pisan sms promosi nu arabus unggal poe teh, komo deui aya oge nu nepi ka make telepon...nu ngomongna nyaeta operator manusa sorengan jeung mesin/ komputer. Sakapeung reuseup macana lamun memang eta ingfo nu ditepikeun dina sms teh memang guna samodel mun aya diskon hehe, tapi asa seubeul lamun ingfo nu ditepikeun teh yen ingfo nu teu paruguh, halah horemlah pokoknamah macana teh. Isuk ieu meunang "ingfo Asyik" ceunah, nu eusina teh lumayan aya pengetahuanana...eusina teh kieu:
Di hutan hujan Ekuador, Amerika Selatan, terdpt tumbuhan yg bs berpura-pura sakit utk mengelabui dan menghindari serangan serangga yg suka memakan daun sehat! Daun akan berubah warna & muncul bintik atau garis2 jika tumbuhan itu sdg beraksi. Ternyata bukan cm manusia aja ya yg bisa pura2 sakit hehehe...
Subhanallah, Tah matak memang bener pisan yen Alloh mah Maha Agung, Maha kreatif nu nyiptakeun sagala mahluk nu moal bisa ditiron sampurna ku manusa ciptaan manteuna. Hmm pas ditilik tilik panasaran ingfona nu aya di website geuning aya ingfo nu akurat ditulis ku BBC ngeunaan tangkal nu sok api api geuring ieu teh, mangga pilari didieu yeuh bilih panasaran oge hoyong maca beritana.
Pilih nomer hiji... Pilih nomer dua.... Pilih Nomer tilu....... Hirup “si eta”, hirup “si itu”, hirup “si manehna”...*hirup “Jungjunan alias LieZMaya alias Neneng alias Nini alias ngaran lainna nu teu paruguh” haha :P
Masing masing individu saurang - saurangna bobogaan panguat hate pikeun milih pamingpin dina taun dua rebu salapan ieu (alias isukan, tanggal 8 Juli 2009) pikeun nangtukeun nasib bangsa Indonesia urang lima taun kahareup, tah eta ge kaasup simkuring pribadi, hate leutik aya kayakinan pikeun milih salah sahiji calon pasangan presiden kahareup. Tapi ngan hanjakal siganamah simkuring teh teu tiasa ngagunakeun hak pilih geuning lur da kusabab kartu pemilih simkuring masih keneh kacatet di lembur Bandung, sedengkeun simkuring ayeuna keur hirup nyicingan bumi Bekasi, heu ceunahmah ceuk beja bisa make KTP ngan kudu dibarengan jeung kartu kulawarga (beu anggeur anggeur keneh atuh da kartu kulawarga simkuringmah teu dibabawa kadieu, aya dina lomari arsip di imah lembur heuheu) jabaning ketang dih da kudu milih di tempat domisili urang...beu keneh kehked atuhnya, berarti etamah ngan sakur jang masyarakat nu teu kabagean/ kacatetkeun ngabogaan kartu pemilih tea meureunan... ah sarua jeung bohong jang simkuring mah atuh, jadi kapaksa we kudu golput da rek ngahaja ka Bandung mah balik heula imposibel pisan hiks.
Tapi kuring ngadu’akeun saha saha bae nu kapilih jadi pemingpin eungke mudah mudahan cing tuhu kana amanah rakyat, sangkan bisa mawa urang kana kahirupan nu leuwih hade batan waktu katukang.
Janteun amanat penting dina postingan ieu teh, sok pikeun anjeun anjeun nu geus ngabogaan hak pilih tong di sia – siakeun, da lamun hak sora urang teu dipake mah ke kalah jadi untung pikeun pamingpin nu ngabogaan niatan goreng...ceuk basa politiknamah “penggelembungan suara” ceunah pan, komo deuih lamun euweuh halangan nu karandapan ciga simkuringmah heheh....Beu hampura, lain teu hayang!
- Ka pamiarsa nu hoyong Ngopi paste/ nyalin seratan2 dina Blog ieu, mangga wae moal di carek! Mung tong hilap seratkeun sumber seratan kaca nu lengkep ti LieZMaya.Web.ID.
- Bagi para pembaca yang budiman, Terima kasih untuk tidak sembarang Copy paste/ mempublish ulang tulisan2 yang ada di blog ini! Jangan lupa, Mohon sertakan alamat sumber url yang lengkap dari LieZMaya.Web.ID


text:
Krakatau
Krakatau nya éta ngaran gunung nu perenahna aya di selat Sunda. Ieu gunung téh kawentar ka sakuliah dunya alatan sajarah bituna anu kaasup bencana anu kacida rohakana. Ieu gunung bitu dina poé Senén, 27 Agustus 1883. Bituna kalintang rohakana, nepi ka ngabalukarkeun leuwih ti 36.000 urang palastra. Dina sajarah géologi saalam dunya, bituna gunung Krakatau kagolong gunung anu pangrohakana kalima. Gunung Krakatau jangkungna 2000 métér ti luhur bengeut laut kalayan sabudeureun basisir kawilang 11 Km jeung radius 9 km, tapi sabada bitu, gunung Krakatau ngancurkeun nepi ka tilu parapat awak gunung anu ngan nyésakeun tilu pulo badag, nya éta Pulo sertung, Pulo Rakata jeung Pulo Panjang sarta ngawangun kaldera di tengah-tengah antara éta tilu pulo.[1]
Saméméh taun 1883 aya dua gugusan gunung nu dibéré ngaran Gunung Danan jeung Gunung Perbuatan anu lila kalilaan ngahiji jeung pulo Rakata anu kiwari disebut Gunung Krakatau. [1] Dina taun 1880 anu disebut jaman strombolian, aktifitas gunung lumangsung salila sababaraha bulan jeung Gunung Perbuatan anu aktip ngaluarkeun lahar. [1] Sabada période éta euweuh aktivitas nepi ka kajadian bitu dina bulan Mei 1883 anu ngajadikeun bituna gunung ping 27 Agustus 1883. [1] Numutkeun sajarah bituna gunung krakatau ngajadikeun bencana di sababaraha daérah.[1] Saperti ngajadikeun tsunami anu ngarémbét nepi ka hawai, basisir kulon Amerika jeung semenanjung Arabia. [2] Bituna gunung krakatau ngaluarkeun batu badag anu ngajadikeun rusakna alam harita, batu jeung materialna nepi ka Sri lanka, India, Pakistan, Australia jeung Selandia Baru.[2]
Kebul anu dihasilkeun sabada bituna gunung nutupan panonpoé nepi ka dua poé, nu ngajadikeun parobahan iklim global.[2] 40 taun sabada bituna gunung Krakatau, kira kira taun 1927 para Pamayang nu keur ngala lauk di Selat Sunda nimu kumpulan haseup anu kandel diantara tilu pulo hasil tina bituna gunung krakatau, tuluy dina ping 29 Désember 1929 kapanggih deui témbok kawah anu mencenghul ka dasar sagara minangka sumber erupsi anu nepi kiwari disebut Gunung Anak Krakatau.[1] Gunung Anak Krakatau saméméhna mah ngan sababaraha métér tapi kiwari geus miboga jangkung nepi ka 230 métér ti dasar sagara ti mimitina aya taun 1927.[1]


text:
Hélium
Hélium (He) mangrupakeun unsur kimia monoatomik inert nu teu warnaan, tanpa bau, tanpa rasa, non-toksik nu 'mingpin' gas mulya dina tabel periodik nu nomer atomna 2. Titik golak jeung lééhna panghandapna ti sakur unsur sarta ngan aya dina bentuk gas, iwal dina kaayaan nu teu biasa. Kaayaan luar biasa ieu ogé perlu pikeun nyieun sanyawaan hélium anu teu stabil dina suhu jeung tekenan baku. Isotopna anu stabil nyaéta hélium-3.
Hélium téh unsur kadua anu paling ngaleuyah sarta kadua panghampangna di mayapada. Ieu unsur ogé kaasup salasahiji anu dihasilkeun tina Big Bang. Kiwari, ampir sakabéh hélium anyar dihasilkeun tina fusi nuklir hidrogén di béntang. Di Marcapada, ieu unsur dihasilkeun tina udaran radioaktif unsur-unsur nu leuwih beurat(partikel alfa téh inti hélium).
Taun 1868, ahli astronomi Prancis Pierre Janssen manggih hélium salaku hiji gurat spéktral dina cahya samagaha panonpoé. Kadieunakeun hélium loba kapanggih di tambang gas alam di AS.
Rujukan[édit | sunting sumber]
- Helium, Wikipédia édisi basa Inggris. Disalin 1 Agustus 2007.
Tumbu kaluar[édit | sunting sumber]
- Vidéo Hélium Cair
- Umum
- US Government' Bureau of Land Management: Sources, Refinement, and Shortage
- WebElements: Helium
- It's Elemental – Helium
- Photos and applications of Helium
- Fluidmech.net ngeunaan hélium II cair jeung diagram faseu tiis
- Leuwih teleb
- Unak-anik
- Phase diagram of helium, showing lambda line
- Physics in Speech kalawan conto audio nu mintonkeun pitch sora anu teu robah
- Artikel ngeunaan hélium jeung gas mulya lianna


text:
Jeruk mipis
Jeruk mipis (Citrus aurantifolia) nya éta buah anu miboga rasa haseum jeung rada pait. [1]
Kandungan Giji[édit | sunting sumber]
Di antara 1300 jenis jeruk, jeruk mipis atawa dina basa ilmiahna disebut Citrus Aurantium, miboga mangpaat anu loba. Jeruk mipis mangrupa bahan dasar pikeun ramuan obat kecantikantradisional di Indonesia. [2] Sacara umum, buah jeruk euyeub ku vitamin jeung mineral anu mangpaat pikeun kasehatan awak. Dalam kandungan 100 g jeruk nipis, terdapat kalori 51 kal, protein 0,9 g, lemak 0,2 g, karbohidrat 11,4 g, mineral 0,5 g, kalsium 33 mg, fosfor 23 mg, besi 0,4 mg dan asam askorbat 49 mg.[2] Sajaba ti miboga kandungan vitamin C anu loba, jeruk nipis ogé ngandung asam sitrat, asam amino (triptofan, lisin),minyak atsiri (sitral, limonen, felandren, lemon kamfer, kadinen, gerani-lasetat, linali-lasetat, aktilaldehid, nildehid) damar, glikosida, asam sitrun,lemak,kalsium, fosfor, besi, belerang vitamin B1 dan C. Sedengkeun daun, buah jeung kembangna ngandung minyak terbang.[2]
Mangpaat[édit | sunting sumber]
- Pikeun Raray
Jeruk mipis miboga mangpaat pikeun raray, sawatara mangpaatna nya éta [1] :
- Jeruk mipis bisa ngalemeskeun raray.[1]
- Jeruk mipis bisa ngabodaskeun raray.[1]
- Jeruk mipis bisa ngahérangkeun raray.[1]
- Jeruk mipis bisa ngaleutikan pori-pori.[1]
Léngkah-léngkahna : Sadiakeun jeruk mipis anu masih seger, tuluy belah jadi dua bagian. Sanggeus kitu usapkeun daging jeruk mipis kana kulit, irung, jeung pipi anu pori-porina gedé.[1]
- Pikeun Kaséhatan Kuku
- Ngabersihkeun jeung ngahérangkeun.[1]
Léngkah-léngkahna : Sadiakeun cai jeruk mipis, tuluy bersihkeun kalayan ngagosok-gosokeun kana kuku.[1]
- Pikeun Buuk
- Ngaleungitkeun minyak jeung kokotor dina buuk.[1]
- Ngalembutkeun, jeung matak hérang kana buuk.[1]
- Ngaleungitkeun ketombé[1]
Léngkah-léngkahna : kuramas ku cai haneut anu geus dicampur ku cai peresan jeruk mipis, antepkeun salila 20-30 menit, sanggeus kitu bilas ku cai nepi ka bersih.[1]
- Pikeun Jerawat
- Ngurangan minyak dina raray.[1]
'Léngkah-léngkahna : Cai peresan jerik mipis dicampur ku madu éta téh dipaké ilaharna masker.[1]
- Ubar batuk
'Léngkah-léngkahna : Jeruk mipis dibeulah tuluy di peres di arah caina.[3] Sanggeus kitu dihijikeun jeung kécap jeung madu. [3]Inum sakali hiji sendok dahar. [3] Lamun keur budak mah tilu kali sapoé saséndok entéh.[3] Atawa ku cara nu séjén nya éta jeruk mipis dibeulah tuluy dioeres diarah caina. Tambahkeun minyak kayu putih jeung kapur sirih.[3] Sanggeus kitu balurkeun kana dada, beuheung jeung tonggong. [3]
- Obat demam
'Léngkah-léngkahna : Jeruk Mipis dibeulah tuluy dicampur jeung daun gedang jeung cikur. [3]Tuluy digodokeun ku tilu gelas cai, nepi ka jadi ngan sagelas.[3] Sanggeus kitu disaring caina pikeun diinum tilu gelas sahari satengah gelas.[3]
Diolah pikeun kadaharan[édit | sunting sumber]
Referensi[édit | sunting sumber]
- ↑ a b c d e f g h i j k l m n o Manfaat Jeruk Nipis(Dicutat tanggal 12 Oktober)
- ↑ a b c Asal Usul Jeruk Nipis dan Sejarahnya (Dicutat tanggal 12 Oktober 2011)
- ↑ a b c d e f g h i Manfaat Buah Jeruk (Dicutat tanggal 12 Oktober 2011)
- ↑ Es Soda Jeruk Nipis (Dicutat tanggal 13 Oktober 2011)
- ↑ Resep Jeruk Nipis Bubuk (Dicutat tanggal 13 Oktober 2011)


text:
Bangkong
Bangkong mangrupakeun ngaran umum pikeun ampibi ordo Anura. Bangkong sawawa dicirikeun ku suku tukangna nu panjang, awakna pondok, ramo selaputan, sarta panonna nolol. Kalolobaan bangkong biasa hirup di dua alam, semi-akuatik, tapi lincah di darat ku cara ngaclog jeung nérékél. Biasana ngendog dina balong, situ, ranca, kusabab larvana, buruy, tumuwuh dina cai. Bangkong sawawa hirupna karnivora, utamana ngahakan artropoda, annelida, jeung Gastropoda. Paling gampang kanyahoan mun disada, utamana dina mangsa jalangan.
Bangkong sumebar ti wewengkon tropis nepi ka subantartika, tapi lolobana mah aya di leuweung hujan tropis. Bangkong mangrupakeun golongan vertebrata nu panglobana, kabagi kana sahanteuna 5000 spésiés. Najan kitu, populasina kiwari beuki ngurangan.
Daptar eusi
Taksonomi[édit | sunting sumber]
Ordo Anura ngawengku 5.250-an spésiés dina 33 famili, di antarana Leptodactylidae (1100 spp.), Hylidae (800 spp.) jeung Ranidae (750 spp.). Leuwih ti 80% spésiés ampibi téh kaasup kana golongan bangkong.
Tina jihat taksonomi, sakabéh anggota ordo Anura téh disebutna bangkong, sedengkeun sapopoé mah nu disebut bangkong téh leuwih nujul ka "bangkong korodok", anggota famili Bufonidae, nu leuwih loba hirup di darat, teu kaasup bancét (nu loba hirup na cai) jeung cakung (hirup na tatangkalan).
Bangkong dibagi kana tilu subordo: Archaeobatrachia (nu ngawengku opat famili bangkong primitip), Mesobatrachia (nu ngawengku lima famili bangkong évolusionér panengah), jeung Neobatrachia (golongan panggedéna nu ngandung 24 famili bangkong "modéren"). Neobatrachia salajengna dibagi kana Hyloidea jeung Ranoidea[1]. Klasifikasi ieu dumasar kana fitur morfologis kayaning jumlah vertebrae, struktur pectoral girdle, jeung morfologi buyur. Najan klasifikasi ieu sacara umum ditarima, pancakaki antar familina mah masih diaduregengkeun. Studi genetika molekulér salajengna dipiharep bisa méré jalan pikeun nangtukeun pancakaki famili-famili bangkong ieu[2].
Sababaraha spésiés bangkong bisa ngalaman hibridisasi. Misalna, Rana esculenta mangrupakeun hibrid R. lessonae jeung R. ridibunda.
Morfologi jeung fisiologi[édit | sunting sumber]
Salaku ampibi, morpologi bangkong mah kaasup ahéng. Mun dibandingkeun jeung ampibi lianna, misalna salamander jeung caecilia, bangkong béda kusabab teu buntutan mun geus sawawa sarta sukuna leuwih cocog pikeun ngaclog batan leumpang. Pisiologi bangkong sacara umum mah sarupa jeung ampibi séjén (sarta béda ti vertebrata darat lianna) sabab oksigén bisa nembus kulitna nu perméabel pisan. Fitur ahéng ieu jadi pakarang bangkong pikeun "ngarénghap" ngaliwatan kulit. Kusabab oksigén leyur dina lapisan cai dina kulitna sarta lajeng nembus kana getihna, kulit bangkong téh salawasna kudu baseuh/lembab; balukarna, bangkong jadi gampang karacunan ku lingkunganana, nu bisa baé milu leyur dina cairan na kulitna lajeng asup kana aliran getih.
Biologi[édit | sunting sumber]
Daur hirup bangkong, sakumaha ilaharna ampibi, diwangun ku opat hambalan: endog, buyur, métamorfosis, jeung sawawa. Nalika geus manggih pitempateun melak endog, bangkong jalu biasana disada pikeun ngirut bikangna kangkan datang ka éta tempat. Aya sababaraha spésiés bangkong nu sok ngajaga endogna, malah nepi ka geus jadi buyur.
Ti endog nepi ka sawawa[édit | sunting sumber]
Daur hirup bangkong dimimitian tina endog. Lolobana mah ieu endog téh dipelak dina cai, sakalina bisa ngandung rébuan endog. Mangsa ngendog téh biasana mah bareng, sahingga mun dihakan prédator gé, sahanteuna bakal nyésa, da kaburu wareg; buyurna ogé loba kénéh nu ngadodoho, tapi sahanteuna geus bisa ngojay pikeun nyalametkeun manéh. Aya ogé bangkong nu ngendog dina dangdaunan luhureun cai, naplok, sahingga mun geus megar, buyurna langsung murag kana cai. Spésiés bangkong séjénna, nu ngendog di darat, bisa ngarasakeun geleserna prédator (misalna oray), sarta megar saméméh waktuna pikeun ngejat tina pamangsa[3]. Bufo marinus mah béda deui, ieu bangkong ngaluarkeun endog nu ngandung racun. Najan hambalan endog ieu rupa-rupa gumantung spésiés jeung lingkunganana, endog bangkong cai mah ilaharna megar dina jangka saminggu.
Samegarna tina endog, buruy téh hirup na cai, tanpa suku, tapi boga buntut nu dipaké pikeun ngojay. Buruy mah hérbivora, utamana ngahakan ganggang, kaasup diatom nu disaring tina cai ngaliwatan insangna, tapi aya ogé nu karnivora, ngahakan serangga atawa buruy jeung lauk nu leuwih leutik. Buruy kudu bajoang antara silih hakan jeung dimangsa prédator lianna. Buruy aya ogé nu ngandung racun. Lilana jadi buruy téh rupa-rupa, ti saminggu nepi ka sataun, sabab métamorfosisna kapegat ku usum tiris.
Dina panungtung hambalan, buruy ngalaman métamorfosis, transisi ka bentuk sawawa. Métamorfosis ngawengku parobahan morpologi jeung pisiologi, nyaéta tumuwuhna suku tukang, suku hareup, leungitna insang, sarta mekarna bayah. Peujitna mondokan sabab ngised tina hérbivora jadi karnivora, panonna ngised sacara rostral jeung dorsal, sahingga tetempoanana jadi binokulér. Parobahan posisi panon bangkong nunjukkeun parobahan tina mangsa jadi pamangsa. Salajengna, hambalan ahir kamekaran bangkong ngawengku apoptosis (program paéh sél) jeung ngelokna buntut.
Sanggeus métamorposis, bangkong ngora aya nu nyebar di habitat darat ninggalkeun cai, aya ogé nu tetep cicing di habitat cai. Ampir sakabéh spésiés bangkong karnivora, ngahakan invertebrata kayaning artropoda, annelida, jeung gastropoda. Sababaraha spésiés nu badag kadang ngahakan mamalia leutik, lauk, jeung bangkong nu leuwih leutik. Aya nu ngamangsa maké létahna nu cepel pikeun néwak mangsa nu gesit, aya ogé nu maké 'leungeun'na pikeun nyamualkeun mangsa kana sungutna. Lian ti ngamangsa, aya ogé bangkong nu kahakanan utamana tutuwuhan[4].
Bangkong mangrupakeun mangsa manuk, lauk badag, oray, careuh, jeung sato lianna. Manusa ogé aya nu beuki bangkong (ukur sababaraha spésiés bangkong, baca bab tatanén di handap).
Baranahan[édit | sunting sumber]
Nalika nincak sawawa, biasana mah bangkong téh sok balik deui ka tempat megarna, sahingga bisa jadi migrasi taunan rébuan bangkong.
Mun geus aya di tempat kawin, bangkong jalu disada pikeun ngirut bikangna.
Sebaran jeung status konservasi[édit | sunting sumber]
Bangkong téh aya di mana-mana, iwal di Antartika jeung pulo-pulo tengah sagara; panglobana mah di wewengkon tropis, sabab cocog jeung kaayaan kulitna nu butuh loba cai. Aya éta ogé bangkong nu hirup dina keusik nu carang caina, tapi ieu mah geus adaptasi sacara husus. Genus Australia Cyclorana jeung Amérika Pternohyla bakal ngubur manéh dina taneuh, nyieun kepongpong nu teu tembus cai, sarta hibernasi salila halodo. Mun geus hujan, sakadang bangkong kakara kaluar, terus néang situ/balong pikeun kawin/baranahan. Kamekaran endog jeung buyurna gancang pisan dibanding bangkong lianna, sahingga pas halodo deui téh geus sawawa. Aya sababaraha bangkong nu bisa hirup di nu tiis, kayaning Bangkong Kai nu hirup di wewengkon Kutub, nu ngubur manéh dina taneuh nalika usum tiris dina kaayaan méh sakujur awakna beku.
Rujukan nu disebut[édit | sunting sumber]
- ^ Emerson, S.B., Diehl, D. (1980). "Toe pad morphology and mechanisms of sticking in frogs". Biol. J. Linn. Soc. 13 (3): 199-216.
- ^ (2002). "New and poorly known parachuting frogs (Rhacophoridae : Rhacophorus) from Sumatra and Java". Herpetological Monographs 16: 46-92.
- ^ Saporito, R.A., H.M. Garraffo, M.A. Donnelly, A.L. Edwards, J.T. Longino, and J.W. Daly (2004). "Formicine ants: An arthropod source for the pumiliotoxin alkaloids of dendrobatid poison frogs". Proceedings of the National Academy of Science 101: 8045-8050.
- ^ Smith, B. P., Tyler M. J., Kaneko T., Garraffo H. M., Spande T. F., Daly J. W. (2002). "Evidence for biosynthesis of pseudophrynamine alkaloids by an Australian myobatrachid frog (pseudophryne) and for sequestration of dietary pumiliotoxins". J Nat Prod 65 (4): 439-47.
- ^ Myers, C.W., J.W. Daly (1983). "Dart-poison frogs". Scientific American 248: 120-133.
- ^ Savage, J. M. (2002). The Amphibians and Reptiles of Costa Rica, University of Chicago Press, Chicago.
- ^ Duellman, W. E. (1978). "The Biology of an Equatorial Herpetofauna in Amazonian Ecuador". University of Kansas Museum of Natural History Miscellaneous Publication 65: 1-352.
- ^ VanCompernolle, S. E., R. J. Taylor, K. Oswald-Richter, J. Jiang, B. E. Youree, J. H. Bowie, M. J. Tyler, M. Conlon, D. Wade, C. Aiken, and T. S. Dermody (2005). "Antimicrobial peptides from amphibian skin potently inhibit Human Immunodeficiency Virus infection and transfer of virus from dendritic cells to T cells". Journal of Virology 79: 11598-11606.
- ^ Warkentin, K.M. (1995). "Adaptive plasticity in hatching age: a response to predation risk trade-offs". Proceedings of the National Academy of Sciences 92: 3507-3510.
- ^ Silva, H. R., Britto-Pereira M. C., & Caramaschi U. (1989). "Frugivory and Seed Dispersal by Hyla truncata, a Neotropical Treefrog". Copeia 1989(3): 781–783.
- ^ Phillipe, G., Angenot L. (2005). "Recent developments in the field of arrow and dart poisons". J Ethnopharmacol 100(1-2): 85-91.
- ^ Crump, M.L. (1996). "Parental care among the Amphibia". Advances in the Study of Behavior 25: 109-144.
- ^ Stuart, S.N., J.S. Chanson, N.A. Cox, B.E. Young, A.S.L. Rodrigues, D.L. Fischman, and R.W. Waller (2004). "Status and trends of amphibian declines and extinctions worldwide". Science 306: 1783-1786.
- ^ Phillips, Kathryn (1994). Tracking the Vanishing Frogs, New York: Penguin Books. ISBN 0-14-024646-0.
- ^ Roy, Debjani (1997). "Communication signals and sexual selection in amphibians". Current Science 72: 923-927.
- ^ Ford, L.S., D.C. Cannatella (1993). "The major clades of frogs". Herpetological Monographs 7: 94-117.
- ^ Faivovich, J., C.F.B. Haddad, P.C.A. Garcia, D.R. Frost, J.A. Campbell, and W.C. Wheeler. "Systematic review of the frog family Hylidae, with special reference to Hylinae: Phylogenetic analysis and taxonomic revision". Bulletin of the American Museum of Natural History 294: 1-240.
- ^ http://newton.nap.edu/html/biomems/rbriggs.html
- ^ "Developing the potential of Xenopus tropicalis as a genetic model" (HTML). Diakses pada 9 Maret 2006.
- ^ "Joint Genome Institute - Xenopus tropicalis Home" (HTML). Diakses pada 3 Maret 2006.
Rujukan[édit | sunting sumber]
- Frog, Wikipédia édisi basa Inggris (27 Maret 2006)
- Cogger, H.G., R.G. Zweifel, and D. Kirschner (2004). Encyclopedia of Reptiles & Amphibians Second Edition, Fog City Press. ISBN 1-877019-69-0.
- Estes, R., and O. A. Reig. (1973). "The early fossil record of frogs: a review of the evidence." pp. 11-63 In J. L. Vial (Ed.), Evolutionary Biology of the Anurans: Contemporary Research on Major Problems. University of Missouri Press, Columbia.
- Holman, J. A (2004). Fossil Frogs and Toads of North America, Indiana University Press. ISBN 0-253-34280-5.
- Tyler, M. J. (1994). Australian Frogs A Natural History, Reed Books. ISBN 0-7301-0468-0.
Tumbu kaluar[édit | sunting sumber]
- The Whole Frog Project - Bangkong: bedah jeung anatomi maya
- Disappearance of toads, frogs has some scientists worried - San Francisco Chronicle, 20 April 1992
- Xenbase - Sumberdaya Ramat Xenopus laevis jeung tropicalis
- Tree of Life (Salientia)
- Amphibia Web
- Time-lapse video showing the egg's development until hatching
- Whole Frog Vidéo Quicktime ngeunaan anatomi bangkong
- Try an on-line "virtual frog dissection" here.
- Frog calls - short video clips of calling frogs and interviews with scientists about frog issues, including declining and malformed frog causes
- Dart Den - Dart frog resource and forums
- Record UK Frogspawn sightings here - Springwatch 2006
- Frogwatch USA volunteer frog and toad monitoring program by National Wildlife Federation and USGS, includes links to frog calls of the United States
- Amphibian photo gallery by scientific name - features many unusual frogs


text:
Jalur Aonami
Jalur Aonami (あおなみ線) nyaeta jalur kareta di Nagoya City ngahubungkeun Stasion Nagoya jeung Kinjo-Futo Station(Stasion Kinjo Pier). "Jalur Aonami" nyaeta ngaran pondok keur Jalur Kulon Palabuan Nagoya, West Nagoya Port Line (Nishi-Nagoyako Line, 西名古屋港線) dioperasikeun ku Nagoya Seaside Rapid Railway (名古屋臨海高速鉄道). Jalur ieu asalna cabang ti Jalur Tōkaidō nu ngan dipake keur kareta barang, dibuka keur panumpang dina tanggal 6 Oktober 2004. Jalur ieu masih dipake keur jalur kareta barang ku Japan Freight Railway Company antara Stasion Nagoya jeung Nagoya Freight Terminal, sanajan kitu, bagean antara Stasion Nagoya Arako Station dipake boh keur kareta panumpang atawa kareta barang. Unggal stasion di Jalur Aonami ngabogaan nomer simbol.
Stasion-stasion[édit | sunting sumber]
- (AN01) Nagoya (名古屋)
- (AN02) Sasashima-Raibu (ささしまライブ)
- (AN03) Komoto (小本)
- (AN04) Arako (荒子)
- (AN05) Minami-Arako (South Arako, 南荒子)
- (AN06) Nakajima (中島)
- (AN07) Nagoya-Keibajo-Mae (Front of Nagoya Horse Racing Course, 名古屋競馬場前)
- (AN08) Arakogawa-Koen (荒子川公園)
- (AN09) Inaei (稲永)
- (AN10) Noseki (野跡)
- (AN11) Kinjo-Futo (Kinjo Pier, 金城ふ頭)


text: 1Ku sabab eta, dulur-dulur, — nu jadi kanyaah reujeung katineung; nu jadi makuta jeung puseur kabungahan simkuring — sing pengkuh ka Gusti. 2Ka Nyi Eodia jeung Nyi Sintika, simkuring mere pepeling: Sing sahate jeung sapikiran, nya ngesto ka Gusti! 3Ka saderek Sunsugos, ki sobat anu bumela, simkuring meredih: Muga ieu dua wanita teh dibantu. Maranehna geus enya- enya ngabantu ka simkuring ngamashurkeun Injil, — bareng jeung saderek Klemen katut batur-batur simkuring lianna — anu ngaran-ngaranna geus kacatetkeun dina Kitab Kahirupan. 4Dulur-dulur, sing ngarasa bagja salilana dina kamanunggalan jeung Gusti! Sakali deui, cek simkuring: Sing ngarasa bagja! 5Kasarehan aranjeun ge, keun sina katembong ku unggal jelema. Gusti Jungjunan urang teh tereh sumping. 6Ulah aya kasalempang di aranjeun mah. Sagala anu jadi pangabutuh aranjeun, unjukkeun bae ka Allah ku paneda dibarung ku muji sukur. 7Dina kamanunggalan aranjeun jeung Isa Al Masih, tangtu sih kurnia-Na, — anu moal kahontal ku akal — baris nengtremkeun jiwa aranjeun. 8Cindekna, dulur-dulur, kudu bisa milih-milih: Mana nu bener, nu mulya, nu adil, nu suci, nu picontoeun sarta kaajen, anu hade tur pujieun. 9Jalankeun sagala piwuruk katut conto-conto ti simkuring, boh anu mangrupa nasehat, boh nu mangrupa kalakuan. Upama kitu, Allah nu jadi tangkaling karahayuan, tangtu nyarengan ka aranjeun. 10Simkuring pohara asa bagjana, da ayeuna mah geus karasa gedena katineung aranjeun ka simkuring teh. Memang, ti beh ditu keneh oge, geus gede kamelang dulur-dulur ka simkuring teh; ngan nya kitu, bareto mah, aranjeun acan aya kasempetan pikeun ngabuktikeunana. 11Tapi simkuring nyarita kieu teh, lain pedah bareto ngarasa kakurangan; da simkuring mah, hirup teh, geus biasa cukup ku saaya-aya. 12Simkuring mah, geus teu bireuk deui kana ngalaman kekerehet atawa lubak-libuk teh. 13Hirup nu kumaha bae oge, simkuring mah kuat nandanganana. Tangtu eta teh lantaran dikuatkeun ku Anjeunna. 14Papadaning kitu, hade oge eta pangdeudeul ti dulur-dulur teh; eta hartina, yen aranjeun teh geus milu nyorang lara balangsakna simkuring. 15Aranjeun, saderek-saderek di Pilipi, tangtu aringet keneh basa simkuring miang ti Makedoni rek mimiti ngawawarkeun Injil tea; kapan anu pohara bumelana ka simkuring teh ngan aranjeun. Hiji-hijina jamaah anu daek sapapait samamanis enggoning ngabayuan keur kahirupan simkuring. 16Sabab ti keur di Tesalonika keneh oge, dulur-dulur teh nepi ka dua kali ngiriman, mantu-mantu pangabutuh simkuring. 17Saenyana, teu pisan-pisan simkuring malar pamere ti dulur-dulur. Ari nu dipalar teh, mugi eta kahadean aranjeun sing ngadatangkeun pahla pikeun kajembaran hirup aranjeun. 18Sakabeh pangabutuh simkuring, ayeuna mah, ku dulur-dulur geus dicumponan, malah leuwih ti kitu. Turug-turug ku kiriman aranjeun anu ditepikeun ku Epaproditus, simkuring nepi ka lubak-libuk. Eta pitulung aranjeun teh, di payuneun Allah, tangtu mangrupa hiji kurban anu seungit, kamanah, tur matak kayungyun. 19Allah anu ku simkuring disembah baris nyumponan sakabeh pangabutuh dulur-dulur, numutkeun kasugihana-Na karana kamulyaan dina kamanunggalan aranjeun jeung Isa Al Masih. 20Sagala puji ka sanggakeun ka Allah anu jadi Rama urang, sapapaosna. Amin. 21Pangnepikeun salam simkuring ka sakur anu percaya ka Isa Al Masih. Dulur-dulur anu babarengan jeung simkuring ge, ngahaturkeun salam ka aranjeun. 22Kitu deui umat Al Masih sejenna, pangpangna anu darines di karaton sang prabu. 23Sih kurnia Isa Al Masih, Gusti Jungjunan urang, nyarengan ka dulur-dulur sadaya.


text:
Wikipedia:Birokrat
Dina kapangurusan Wikipedia, birokrat ngarujuk dina pamaké Wikipedia anu dibéré kewenangan téknis pikeun
Kabirokratan diatur ku kawijakan sarta kasapukan (konsénsus) anu ngébréhkeun dangong komunitas Wikipedia, sarta biasana diangkat sanggeus pangajuanana di Wikipedia:Kuncén/Pamundut jadi kuncén. Umumna, anu kapilih minangka birokrat nyaéta pamaké anu geus cukup boga pangalaman di Wikipedia sarta aktip dina nangtukeun kaputusan kawijakan Wikipedia.
Birokrat henteu bisa ngabolaykeun pengajuan atawa ngangkat pamaké ka tingkat aksés anu séjénna. Kawenangan ieu ngan dipiboga ku steward, jumplukan leutik multibahasa anu ngaladénan sakumna proyek Wikimedia pikeun sakumna vérsi basa, sarta dipilih saban warsih. Pikeun leuwih pepek, tempo Permohonan idin (halaman Meta).


text:
Phil Selway
Philip James Selway nya éta drummer ti grup musik Radiohead anu gumelar tanggal 23 Méi 1967 di Abingdon, Oxfordshire, Inggris[1][2]. Kamampuhna dina maénkeun drum méré warna anu béda dina musik Radiohead[1]. Phil sataun leuwih ngora batan personil séjénna jeung réa jalma mikir yén Phil mah teu ramah kusabab mastakana anu botak[1]. Phil kungsi kuliah di Politéhnik Liverpool, anjeunna nyokot program studi basa Inggris jeung sajarah[1]. Pamajikan Phil ngaranna Kate, tina ieu hubungan, Phil boga tilu anak: Leo, Jamie, jeung Patrick (album Radiohead anu Kid A, Amnesiac, jeung Hail to the Thief didédikasikeun keur anak-anakna Phil)[1]. Phil jadi personil Radiohead nalika drum éléktrik Radiohead rusak[1].
Teu saperti Thom Yorke jeung Jonny Greenwood, Phil teu boga proyék di Luar[1]. Tapi ahir-ahir ieu Phil sering kolaborasi jeung artis-artis séjénna[1]. Phil geus boga rélasi jeung The Samaritans salaku personil, Phil ogé manggung jeung grup musik Dive (maret 2005) terus Phil ogé kungsi muncul dina pilem Harry Potterand the goblet of fire bareng jeung Jonny Greenwood katut Jarvis Cocker minangka anggota grup musik The Weird SIster dina éta pilem. Salian ti éta, Phil ogé boga album solo anu dujudulan Familial[3]. Ieu album dirilis taun 2010 ku label rekaman Bella Union[3].
Référénsi[édit | sunting sumber]
- ↑ a b c d e f g h (en)[Biografi Phil Selway] (diaksés tanggal 18 Nopémber 2011)
- ↑ (en)[trivia - Phil Selway] (diaksés tanggal 18 Nopémber 2011)
- ↑ a b (en)[Album soslo] (diaksés tanggal 20 Nopémber 2011)


text:
Bungah taya papadana. Kahariwang jeung kamelang ayeuna mah sirna kaganti bagja. tujuh taun ngadahup jeung Kang Danu, karék ayeuna Kang Danu boga paniatan rék lebaran bareng di lembur. Bareng dina harti marengan kuring jeung nu jadi anak mapag lebaran datang. Alhamdulillah.
Haté mah ti baheula gé hayang. Saha anu teu hayang dina poé anu kacida sakral pikeun umat Islam, ngumpul ngariung jeung kulawarga. Pon kitu deui kuring. Sarua neundeun harepan anu pohara. Harepan pikeun babarengan jeung salaki iraha waé. Tapi kuring kudu ngarti, kudu nalipak manéh. Bonganna. Enya bonganna. Pan geus apal ti béh ditu mula, kuring téh ngan saukur pamajikan nu ngora Kang Danu. Pamajikan anu ceuk kabéh jalma mah meureun awéwé anu nyieun tunggara pikeun pamajikan nu kolot Kang Danu. Kuring gé sadar. Yén kuring ngan saukur pamajikan nu ngora anu kudu ngawayahnakeun manéh, kana naon rupa anu baris karandapan. Kitu deui dina urusan waktu. Kuring kudu narima poéan reureujeungan jeung Kang Danu teu bisa iraha waé. Samporét kacida. Dina sataunna bisa kaitung, sabaraha kali tepungna.
Sakapeung nganaha-naha ka diri sorangan. Naha bet bogoh ka Kang Danu anu geus rimbitan. Naha bet kapentang asmara ku Kang Danu anu geus kolot. Ceuk batur mah cenah kuring sérab ku kabeungharan Kang Danu. Padahal mah teu kitu. Enyaan kuring cinta ka Kang Danu teu mandang harta. Apanan basa tepung munggaran gé, kuring mah apalna Kang Danu téh guru di kota anu kabeneran keur ka dulurna di lembur. Tapi mungguhing tresna teu ningali nanaon. Apan cenah cinta mah buta, meureun kitu ogé anu karandapan ku diri. Kaasih geus matri, kanyaah geus ngaranjah nalar sadar. Kasuka euntreup na diri hamo ilang.
Kabehdieunakeun karék apal. Geuning Kang Danu ka lembur téh rék ngontrol tanah jeung sawah anu kacida legana. Mimitina mah enyaan reuwas sarta embung nepungan Kang Danu anu sakeudeung deui jadi salaki. Tapi Kang Danu angger nepungan, malah leuwih remen. Antukna kuring léah.
Ari nu jadi kolot? Nyérénkeun sagalana ka kuring. Sanajan mimitina teu méréan lamun kuring ngarangkep jeung Kang Danu. Tapi sanggeus kuring ngobrol panjang lébar sarta ngeukeuhan rék kawin jeung Kang Danu. Aranjeunna sapuk, ngan méré kamandang kumaha hadé goréngna lamun kuring jadi pamajikan nu ngora. Ngan ari kaputusan mah sagemblengna nyérénkeun ka kuring.
Cinta kuring ka manéhna ngéléhkeun sagalana. Kuring geus ngaridhokeun waktu, ogé kanyaah Kang Danu anu kacida samporétna. Kuring gé ngarti pan Kang Danu mah nyekel kalungguhan penting di dayeuhna. Teu ieuh teuing hayang ngorék perkara pagawéan naon anu sabenerna jadi pacabakana Kang Danu. Anu penting keur kuring mah Kang Danu nyaah ka kuring ogé ka anak katut kulawarga besar kuring.
Sanajan panggih teu puguh waktu. Tara kaleungitan komunikasi, unggal poé mah sok aya waé manéhna nelepon atawa SMS. Atuh dina sakalieun tepung teh, siga anyar panganténan waé. Totomplokan. Sanajan sok teu pati bébas sabenerna mah. Da éta lamun sakalieun panggih téh sok mawa waé pangawal. Najan enya lamun keur paduduaan mah pangawal gé sok leuwih ngarti, cicing wé di kamar tukang atawa nguriling kebon anu Kang Danu.
“Ngajaga kaamanan,” ceuk Kang Danu dina hiji waktu. Pédah kuring nanyakeun ku naon atuh teu nyorangan nepungan téh.
“Ehm. Muhun nya hilap. Pan akang téh pejabat. Héhé,” kuring sumolondo kana lahunan.
“Ah, teu kénging nyarios pejabat, Nung. Omat lamun tepung mah euihkeun tah babasaan kitu téh pokona, Akang mah hoyong sosonoan waé sareng Enung.”
Ti harita mah tara piranjeunan nanya, sanajan dina heureuy perkara jabatan naon anu sabenerna dicangking Kang Danu. Ngan hiji, nu teu weléh jadi bahan obrolan, silih mercayakeun tresna jeung kanyaah sanajan arang tepung. Ngagedékeun parasaan sangkan kuring tong leutik haté lamun Kang Danu datangna telat atawa leuir dina waktu anu geus dijangjikeun. Pagawéan jeung kulawargana tangtu jadi tinimbangan utama manéhna.
Satutas ngarangkep ka Kang Danu kuring bumén-bumén di lembur batur. Ceuk urang dinya mah kuring téh awéwé bagja. Imah agréng, sawah lega, tanah di mana-mana. Enya gé aya di lembur anu jauh kamamana. Babari lamun hayang ka kota atawa balanja mah. Pan Kang Danu geus nyadiakeun supir katut pembantu, pikeun ngawulaan kuring. Tinggal nunjuk lamun hayang mah. Tapi kuring mah teu pati resep sabenerna. Sagala kaperluan keur di imah, mercayakeun wé ka pembantu.
Osok éta gé jalan-jalan ngan tara remen. Éta gé lamun budak ngarenghik hayang jalan-jalan atawa nongton. Tara mikir dua kali sok langsung wé dienyakan sarta harita gé langsung indit.
*
Teu karasa Tujuh tahun dipihukum ku Kang Danu, salila éta can pernah Kang Danu datang dina poéan lebaran. Paling datangna téh saminggu satutas lebaran. Paling gancang dua poé sanggeus lebaran. Tatangga jeung nu lainna geus pada apal ka Kang Danu anu kacida sibukna. Boa kétang, maranéhna geus apaleun lamun kuring jadi pamajikan nu ngora. Ngan meureun perkara éta mah teu waranieun nanya ka kuring. Da sakapeung sok katangen ku juru panon, maranéhna tingkecewis tigharéwos lamun kuring ngaliwat. Tapi lamun paadu jonghok mah tara waranieun, malah maranéhna kacida ngahormat ka kuring. Enya meureun sérab pedah harta kuring ngaleuya.
Geus saminggu Kang Danu cicing di imah. Datang ka lembur téh nyorangan teu cara sasari jeung pangawal. Atoh jeung teu atoh. Perkara atoh mah geus teu kudu dicaritakeun. Komo barang manéhna nyarita seja lebaran bareng. Ari teu atohna, enya asa anéh jeung pangpangna mah karunya ka pamajikan kolot pisakumahaeun meureun manéhna leungiteun.
“Kang, enyaan badé lebaran di dieu?” teuing geus sabaraha kali ieu pananya téh ditepikeun.
“Duh siga nu teu percaya waé. Enyaan. Naha ulah kitu akang lebaran di dieu?” panonna mencrong.
“Muhun atoh atuh. Tapi kumaha?”
“Kumaha, kumaha?”
“Muhun garwa Akang?” kuring tungkul. Teu wasa. Dina nyebut garwa aya nu nyeletit kana ati. Ngajeletit pohara. Garwa. Enya pan kuring ge pamajikana. Tapi, ah teu kudu dicaritakeun deui kumaha peurihna haté. Da kahayang mah kuring gé normal cara batur. Boga salaki ngan sorangan teu didua-dua, kanyaahna. Tapi kapaur téh sieun pamajikan kolot datang, ngontrog ka dieu. Pan mindeng aya dongéng atawa carita nu ngalantarankeun baruntakna hiji rumah tangga pamajikan nu ngora lantaran diontrog atawa dijorag ku pamajikan nu kolot sabab geus dianggap hianat, ngarebut salaki batur. Hal éta pisan anu sabenerna dipahing. Pisakumahaeun wirang jeung nalangsa kulawarga katut anu jadi anak, ningali indung aya nu ngajejeléh.
“Nung...”
Teu nyoara angger nyawang lamunan. Enya aya kahariwang anu kacida, pamajikan nu kolot Kang Danu datang.
“Kang. Sanés alim. Tapi abdi téh sieun,” kuring beuki tumungkul.
“Sieun. Kunaon?”
“Sieun wé garwa akang nu sepuh ka dieu,” sora kuring méh teu kadéngé.
“Tos, tong ngemut nu kitu. Moal ieuh ditéangan rék sababaraha bulan gé. Nu penting mah materi. Duit salilana asup ka rekening manéhna. Perkara salaki meunang kasusah mah geuning haré-haré. Malah sigana horéameun pisan tepung,” Kang Danu humandeuar.
“Akang nuju kenging karerepet?”
“Ah, tong dipikiran. Akang embung Enung jadi paneumbleuhan. Pokokna ti wangkid ayeuna akang hayang babarengan di dieu, nepi ka iraha waé oge,” Kang Danu nangkeup kuring. Tipepereket. Ngagalémoh pinuh ku sono. Tangkeupan Kang Danu ngeureunkeun sagala pananya kuring anu metet pajurawet.
*
Harita tarawéh geus lekasan, waktu ka kuring aya nu noél ti tukang.
“Aya tamu. Ti pengker ti tadi ngantosan.”
“Saha?”
“Duka tuh da saur Bu Érna nu calik pangpengkerna. Saurna aya tamu kanggé ibu penting pisan.”
Gura giru kuring ngudar mukena anu keur dipaké. Leumpang rengkuh ngaliwatan jajaran ibu-ibu anu keur dariuk di masjid. Tatan-tatan ngadéngékeun ceramah.
Gok ka lawang masjid. Rada ngajenghok waktu ningali aya nu ngajanteng tiluan. Anyar pinanggih.
“Sareng Bu Lastri?”
“Muhun. Ke ari sadérék?” tarang kerung, nengetan nu anyar pinanggih bisi wé anu wawuh tapi kapopohokeun.
“Punten pisan Bu, ngaganggu. Dupi Pak Danu aya kitu?”
“Pak Danu...?”
“Muhun Pak Danu carogé ibu.”
“Eu... muhun aya. Nuju di masjid. Hayu atuh urang ngawangkong di bumi waé heula, bari ngantosan heula pun lanceuk. Sakedap deui rupina.”
“Duh ibu. Punten pisan tiasa teu disauran ayeuna. Peryogi pisan,” omongna saklek.
Bari jeung teu puguh rasa kuring balik deui ka jero masjid. Ngaliwatan deui ibu-ibu anu katingali keur siliharéwos. Jep ningali kuring datang téh langsung jarempé. Kuring nepungan Kang Danu anu keur ngobrol jeung Pak RT.
“Kang, aya tamu,” kuring humaréwos.
“Oh,“ sakeudapan ngahuleng.
“Énggal,” kuring noél leungeunna.
“Enya geus waktuna meureun...,” manéhna ngagerendeng. Laju cengkat ninggalkeun masjid.
Barang kaluar.... Sémah anyar pinangih téa. Rikat nyekel leungeun. Siga nu kasieunan.
“Kéla...nanaonan,” kuring teu ngeunah ningali salaki dikitukeun.
“Enya sok leupaskeun. Moal kamamana, kuring rék nyerah. Percaya ka kuring,” omong Kang Danu tatag. Neuteup nu anyar pinanggih.
“Nyerahkeun naon ari Akang?” kuring neuteup Kang Danu.
“Ibu, wayahna. Bapak kedah dicandak ayeuna. Bongana bapak susulumputan waé.”
“Ke...perkara naon?” pananya kuring dibaturan ku nyurucudna cipanon teu kaampeuh.
“Engké ibu terang ku anjeun. Ieu sadayana ti KPK.”
“Hampura akang!” Kang Danu nuturkeun sémah.***
aduh meni pi karunyaeun kieu carita teh.. sae lah seueuran deui we nya dina lebah carita misteri na. di antos!


text:
Céndol
Céndol nya éta kadaharan sabangsa dawet, dijieun tina aci kawung jsb.[1] Di gérénté-géréntél, didaharna maké peueut dicipatian.[1]
Bahan[édit | sunting sumber]
Bahan pikeun nyieun céndol nya éta :[2]
- 100 gr tipung
- 500 ml cai santen
- saséndok cai kapur séreh air kapur sirih
- saséndok pasta pandan
- 2 ltr cai bodas asak
- es batu
- sirop
Cara nyieun[édit | sunting sumber]
- galok kabéh bahan jadi hiji, masak diluhur seuneu keur nepi ka jadi bubur kentel
- teundeun cai sarta es batu dina baskom sarta saringan cendol diluhurna
- tuluy bubur héjo diasupkeun kana saringan, ingkeun nepi ka lalagragan kana cai es jadi cendol
- saring cendol tuluy asupkeun kana wadah, tambahkeun sirop jeung es
- cendol dibéré cai santen sarta kuah gula jawa


text:
Sanajan katuangan ieu teh gés loba nu dijual di daerah pakotaan sabudeureun Bandung (jawa barat), ngan tétép we oncom Bandung nu asli mah ngan sakur aya di Kota Bandung eta soreangan, satatusna teh ku simkuring mah da tos jantén katuangan khas daerah Bandung pisan!
Oncom nyaeta sajenis katuangan nu di permentasikeun (dipeuyeum) sapertos tempe, mung benten deui bahan ragi-na saréng tempe mah, warna tur bentukna langkung “Heboh” warnana semu gedang asak samodel jamur – jamur sahingga rasana ge semu haseum...ngan lamun nu résép mah ieu katuangan teh nikmat kacida. Oncom teh sok dijién sagala rupaning masakan samisalna Pais asin Oncom jeng surwung, sangu tutg oncom tea géning nu peuleum kacida jeng beuleum peuda beureum, ngacay!
Hampura lamun poto – poto diluhur kaliwat narsis pisan kawas nu moto artis wae nya di bulak balik haha (kumatakna judulna ge di tanda kutipan)…atuhda bakat ning ku atoh kamari dikintunan oncom ti Bandung ku pun uwa…asa tos mang taun – tau teu nuang oncom ditambulan haha.
Cag ah, baktos simkuring Lilis Mayasari/ LieZMaya,.
Tutumbu Carita diluhur: